**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 16 Μαρτίου 2023, ημέρα Πέμπτη και ώρα 09.10΄, στην **Αίθουσα Γερουσίας** **του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προεδρεύοντος αυτής, κ. Διονυσίου Σταμενίτη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Ενιαίο ρυθμιστικό πλαίσιο για την οργάνωση και λειτουργία του Ελληνικού Γεωργικού Οργανισμού - ΔΗΜΗΤΡΑ, σύσταση και λειτουργία φορέα διαχείρισης Παραδοσιακού Ελαιώνα Άμφισσας και άλλες διατάξεις για την ενίσχυση της αγροτικής ανάπτυξης» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν o Υπουργός Αγροτικής Ανάπτυξης και Τροφίμων, κ. Γεώργιος Γεωργαντάς, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ. Σπυρίδων Κίντζιος, Πρύτανης του Γεωπονικού Πανεπιστημίου Αθηνών, Φάνης Σπανός, Περιφερειάρχης Στερεάς Ελλάδας, Νικόλαος Κατσαράκης, Πρύτανης του Ελληνικού Μεσογειακού Πανεπιστημίου (ΕΛΜΕΠΑ), Παναγιώτης Χατζηνικολάου, Μέλος του ΔΣ του Ελληνικού Γεωργικού Οργανισμού – ΔΗΜΗΤΡΑ, Ανδρέας Δημητρίου, Α΄ Αντιπρόεδρος του ΔΣ της Εθνικής Ένωσης Αγροτικών Συνεταιρισμών (ΕΘΕΑΣ), Παναγιώτης Κάτσαρης, Πρόεδρος του Συλλόγου Εργαζομένων ΕΛΓΟ-ΔΗΜΗΤΡΑ, Μαργαρίτα Κουτσανέλλου, Γραμματέας του Συλλόγου Εργαζόμενων ΕΛΓΟ-ΔΗΜΗΤΡΑ, Γεώργιος Σαμούρης, Πρόεδρος της Ένωσης Ερευνητών του Εθνικού Ιδρύματος Αγροτικής Έρευνας (ΕΕ-ΕΘΙΑΓΕ), Δημήτριος Μόσχος, μέλος του ΔΣ της Εθνικής Διεπαγγελματικής Οργάνωσης Φέτας (ΕΔΟΦ), Όλγα Παναγιωτίδου, Μέλος του ΔΣ της Πανελλήνιας Ένωσης Νέων Αγροτών (ΠΕΝΑ), Γεωργία Τσινταβή, Γραμματέας του ΤΟΕΒ (Τοπικού Οργανισμού Εγγείων Βελτιώσεων) Άμφισσας, Γεώργιος Κατσούλης, Πρόεδρος του Συνδέσμου Αγροτικών Συνεταιριστικών Οργανώσεων και Επιχειρήσεων Ελλάδος (ΣΑΣΣΟΕ), Νικόλαος Κακαβάς, Πρόεδρος του ΔΣ της Πανελλήνιας Ομοσπονδίας Γεωτεχνικών Δημοσίων Υπαλλήλων (ΠΟΓΕΔΥ), Κωνσταντίνος Τσιάμπας, Πρόεδρος του Πανελληνίου Συλλόγου Εργαζομένων στον Οργανισμό Ελληνικών Γεωργικών Ασφαλίσεων (ΠΣΕ ΕΛΓΑ) και Βασίλειος Παρόλας, Επιστημονικός Συνεργάτης του Συνδέσμου Ελληνικής Κτηνοτροφίας (ΣΕΚ).

Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κασσελάκης Ιωάννης, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μακρή-Θεοδώρου Ελένη, Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Βασίλειος, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος – Χρήστος, Γάκης Δημήτριος, Μαμουλάκης Χαράλαμπος (Χάρης), Μιχαηλίδης Ανδρέας, Μπάρκας Κωνσταντίνος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Τελιγιορίδου Ολυμπία, Τζάκρη Θεοδώρα, Χαρίτσης Αλέξανδρος (Αλέξης), Πουλάς Ανδρέας, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος και Λογιάδης Γεώργιος.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Αγαπητές και αγαπητοί συνάδελφοι, καλημέρα. Αρχίζουμε τη συνεδρίαση, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Ενιαίο ρυθμιστικό πλαίσιο για την οργάνωση και λειτουργία του Ελληνικού Γεωργικού Οργανισμού-ΔΗΜΗΤΡΑ, σύσταση και λειτουργία φορέα διαχείρισης Παραδοσιακού Ελαιώνα Άμφισσας και άλλες διατάξεις για την ενίσχυση της αγροτικής ανάπτυξης» με τη 2η συνεδρίαση και την ακρόαση των εξωκοινοβουλευτικών προσώπων.

Θα ξεκινήσουμε με τον κ. Σπυρίδωνα Κίντζιο, Πρύτανη του Γεωπονικού Πανεπιστημίου Αθηνών. Κύριε Κίντζιο, έχετε τον λόγο για πέντε λεπτά.

**ΣΠΥΡΙΔΩΝ ΚΙΝΤΖΙΟΣ** **(Πρύτανης του Γεωπονικού Πανεπιστημίου Αθηνών):** Σας ευχαριστώ πάρα πολύ. Καλή σας μέρα.

Αξιότιμε κ. Πρόεδρε, κ. Περιφερειάρχα, κ. Πρόεδρε του ΕΛΓΟ-ΔΗΜΗΤΡΑ, αγαπητές κυρίες και κύριοι, είναι ιδιαίτερη η τιμή για τη σημερινή πρόσκληση. Το Γεωπονικό Πανεπιστήμιο συμμετέχει ενεργά, μετά από την αρχική πρόσκληση που μας έγινε από τον Υπουργό, τον κ. Σκέρτσο, μαζί με τους άλλους εμπλεκόμενους φορείς στο θέμα της ανανέωσης, αναβάθμισης αν θέλετε, του Ελαιώνα της Άμφισσας.

Στο πλαίσιο αυτό, το Γεωπονικό Πανεπιστήμιο, μαζί με τους υπόλοιπους όπως πρεοείπα φορείς, συμμετέχει στην υλοποίηση του έργου το οποίο διακρίνεται σε 6 βασικούς άξονες. Ειδικότερα, όσον αφορά το Γεωπονικό Πανεπιστήμιο, οι άξονες αυτοί περιλαμβάνουν την ανάπτυξη ενός ολοκληρωμένου δικτύου αισθητήρων εξαιρετικά προηγμένης τεχνολογίας για την έγκαιρη ανίχνευση παθογόνων και μυκοτοξινών στα ελαιόδενδρα και στον καρπό τους, τη βελτιστοποίηση εφαρμογής βιολογικών μέτρων καταπολέμησης αυτών, την ανάπτυξη, εγκατάσταση και χρήση ενός ολοκληρωμένου συστήματος υποστήριξης παραγωγής του ελαιώνα με χρήση τεχνολογιών ψηφιακής αγροτικής παραγωγής, καθώς και την εκτίμηση του αποτυπώματος άνθρακα, ιδιαίτερα σημαντικό ενόψει των προβλημάτων που φέρνει η κλιματική αλλαγή.

Επίσης, περιλαμβάνει, ως άξονα, την ανάπτυξη και εφαρμογή βιοδιεγερτικών από ελληνικά είδη μικρο- και μακροφυκών με στόχο τη βελτίωση της ανάπτυξης, της θρεπτικής κατάστασης και της παραγωγικότητας των ελαιόδεντρων ιδιαίτερα κάτω από συνθήκες βιοτικών καταπονήσεων, την εγκατάσταση και χρήση ενός ολοκληρωμένου συστήματος ιχνηλασιμότητας της παραγωγής του ελαιώνα, έτσι ώστε να αναδίδεται το προϊόν με χρήση έξυπνων τεχνολογιών και για τη διαχείριση της εφοδιαστικής αλυσίδας και τέλος, την εφαρμογή τεχνολογικών βελτιώσεων στη μεταποιητική διαδικασία της φυσικής μαύρης ΠΟΠ Κονσερβολιάς Αμφίσσης, ένα ιδιαίτερα σημαντικό προϊόν με ιστορική σημασία, με στόχο, ασφαλώς, την ανάδειξη της διατροφικής του αξίας του βιολειτουργικού του δυναμικού και των ιδιαίτερων οργανοληπτικών χαρακτηριστικών, μέσω της δημιουργίας ομάδας γευστικών δοκιμών.

Είμαστε, λοιπόν, εδώ και θέλω να τονίσω πάρα πολύ ξεκάθαρα τη συμμετοχή μας, όχι μόνο ως Πανεπιστήμιο με όλη την τεχνογνωσία την οποία έχουμε, αλλά και την ιδιαίτερη παροχή των υπηρεσιών και των υποδομών του Τμήματος Περιφερειακής και Οικονομικής Ανάπτυξης με έδρα την Άμφισσα, της Πανεπιστημιούπολης εκεί και όλης της υποδομής και του προσωπικού του που έχουμε. Χαιρόμαστε, λοιπόν, που συμμετέχουμε σε αυτό το έργο και κρίνουμε ότι η σύσταση, μέσω του νομοσχεδίου, όπως προβλέπεται του φορέα διαχείρισης, θα είναι σημαντική έτσι ώστε να γίνει ο απαραίτητος συντονισμός και στη συνέχεια, ο έλεγχος της προόδου της υλοποίησης αυτού του έργου.

Σας ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε, τον κ. Σπυρίδωνα Κίντζιο, Πρύτανη του Γεωπονικού Πανεπιστημίου Αθηνών. Τον λόγο, τώρα, έχει ο κ. Νικόλαος Κατσαράκης, Πρύτανης του Ελληνικού Μεσογειακού Πανεπιστημίου και στη συνέχεια, ο κ. Παναγιώτης Χατζηνικολάου, Μέλος του ΔΣ του ΕΛΓΟ- ΔΗΜΗΤΡΑ.

Κύριε Κατσαράκη, έχετε τον λόγο.

**ΝΙΚΟΛΑΟΣ ΚΑΤΣΑΡΑΚΗΣ(Πρύτανης του Ελληνικού Μεσογειακού Πανεπιστημίου (ΕΛΜΕΠΑ)):** Σας ευχαριστώ πάρα πολύ για την πρόσκληση. Είμαι ιδιαίτερα χαρούμενος, είναι τιμή μου που παρευρίσκονται στη συνεδρίαση της Επιτροπής για το σημαντικό αυτό νομοσχέδιο που αφορά την αναβάθμιση του ρυθμιστικού πλαισίου λειτουργίας, τον εσωτερικό κανονισμό λειτουργίας του ΕΛΓΟ-ΔΗΜΗΤΡΑ. Θα ήθελα να τονίσω ότι το Ελληνικό Μεσογειακό Πανεπιστήμιο στα πλαίσια της λειτουργίας της Σχολής Γεωπονικών Επιστημών και του Τμήματος Γεωπονίας στο Ηράκλειο έχει άριστη συνεργασία με τα Ινστιτούτα του ΕΛΓΟ-ΔΗΜΗΤΡΑ στην Κρήτη τόσο σε εκπαιδευτικές όσο και σε ερευνητικές δράσεις. Είμαστε λοιπόν ιδιαίτερα, θα έλεγα, θετικοί σε κάθε πλαίσιο, σε κάθε ρυθμιστικό πλαίσιο αναβάθμισης της λειτουργίας της διοικητικής λειτουργίας του ΕΛΓΟ-ΔΗΜΗΤΡΑ.

Θα μου επιτρέψετε να θέσω ένα ζήτημα, το οποίο είναι ιδιαίτερα σημαντικό για τα Τμήματα Γεωπονίας της χώρας που ιδρύθηκαν κατά τη διάρκεια της τριετίας 2017-2019 και αφορούν τα επαγγελματικά δικαιώματα των αποφοίτων αυτών των Τμημάτων Γεωπονίας. Είναι ένα θέμα, το οποίο εδώ και χρόνια βρίσκεται, θα έλεγα, σε μια κατάσταση που δεν τιμά την ελληνική πολιτεία. Έχουμε αποφοίτους από 14-15 Τμήματα Γεωπονίας σε όλη τη χώρα που αυτή τη στιγμή δεν έχουν κανένα απολύτως επαγγελματικό δικαίωμα, δεν τους δίνεται η δυνατότητα εγγραφής τους στο Γεωτεχνικό Επιμελητήριο Ελλάδας με τα επαγγελματικά δικαιώματα του Γεωπόνου ΠΕ, παρά το γεγονός ότι έχουν πτυχίο, το οποίο προφανώς υπογράφει το Ελληνικό Πανεπιστήμιο και αναφέρεται η Ελληνική Δημοκρατία. Αυτό, λοιπόν, το οποίο ζητάμε -και νομίζω ότι θα υπάρξει αντίστοιχη νομοθετική πρωτοβουλία από τον Υπουργό, τον κ. Γεωργαντά- είναι να αναγνωριστεί στους πτυχιούχους αυτών των πενταετών Προγραμμάτων Σπουδών Τμημάτων, μεταξύ των οποίων είναι και το Τμήμα Γεωπονίας του Ελληνικού Μεσογειακού Πανεπιστημίου, να εγγράφονται στο Γεωτεχνικό Επιμελητήριο με πλήρη επαγγελματικά δικαιώματα γεωπόνοι ΠΕ. Για να γίνει αυτό πρέπει να υπάρξει σχετική τροπολογία, η οποία θα τροποποιεί ουσιαστικά το ΠΔ344/2000 και το άρθρο 41 του ν.4262/2014, έτσι ώστε και οι απόφοιτοι των Τμημάτων, τα οποία ιδρύθηκαν μετά το 2014, να μπορούν να ασκήσουν το επάγγελμα του Γεωπόνου.

Να τονίσω, εδώ, ειδικά για το Τμήμα Γεωπονίας του Ελληνικού Μεσογειακού Πανεπιστημίου ότι έχει αξιολογηθεί πρόσφατα, έχει πιστοποιηθεί το Πρόγραμμα Σπουδών από την Εθνική Αρχή Ανώτατης Εκπαίδευσης και έχει επιτύχει την πλήρη συμμόρφωσή του στις προϋποθέσεις και στα κριτήρια της Εθνικής Αρχής Ανώτατης Εκπαίδευσης. Έχει ουσιαστικά, για να το καταστήσω πιο σαφές, πιστοποιηθεί με «άριστα», με πλήρη συμμόρφωση στα κριτήρια της ΕΘΑΑΕ, καθώς επίσης παρέχει και ενιαίο και αδιάσπαστο Μεταπτυχιακό Τίτλο Σπουδών Intergrated master, επιπέδου 7, του Εθνικού και Ευρωπαϊκού Πλαισίου Προσόντων.

Θεωρούμε, λοιπόν, τεράστια την αδικία της ελληνικής πολιτείας απέναντι στους πτυχιούχους των Τμημάτων Γεωπονίας που ιδρύθηκαν μετά το 2014 και συγκεκριμένα του Ελληνικού Μεσογειακού Πανεπιστημίου να μην έχουν κανένα απολύτως επαγγελματικό δικαίωμα. Θεωρώ, λοιπόν, και σας καλώ να είστε θετικοί σε μία νομοθετική ρύθμιση η οποία αποδίδει το δίκαιο, αποδίδει το ορθό και θα αποδίδει επαγγελματικά δικαιώματα στους Γεωπόνους ΠΕ, αποφοίτους του Ελληνικού Μεσογειακού Πανεπιστημίου και των άλλων Τμημάτων Γεωπονίας, που ιδρύθηκαν μετά το 2014. Πρέπει να αποκαταστήσουμε αυτή την αδικία απέναντι στη νεολαία, απέναντι στους νέους ανθρώπους που σπουδάζουν στα Τμήματα Γεωπονίας των ελληνικών Πανεπιστημίων.

Σας ευχαριστώ πάρα πολύ για το χρόνο και την ευκαιρία που μου δόθηκε και βρίσκομαι στη διάθεσή σας για να απαντήσω σε τυχόν ερωτήσεις.

**ΔΙΟΝΥΣΗΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε τον κ. Κατσαράκη.

Τον λόγο τώρα έχει ο κ. Παναγιώτης Χατζηνικολάου Μέλος του ΔΣ του ΕΛΓΟ-ΔΗΜΗΤΡΑ. Έχετε τον λόγο για πέντε λεπτά.

**ΠΑΝΑΓΙΩΤΗΣ ΧΑΤΖΗΝΙΚΟΛΑΟΥ, Μέλος του ΔΣ του Ελληνικού Γεωργικού Οργανισμού-ΔΗΜΗΤΡΑ):** Κυρίες και κύριοι καλή σας μέρα. Θέλω να σας ευχαριστήσω καταρχήν, για την πρόσκληση να τοποθετηθούμε ως διοίκηση στο σχέδιο νόμου.

Δώδεκα χρόνια μετά τη σύσταση και πρώτη λειτουργία του ΕΛΓΟ–ΔΗΜΗΤΡΑ, αποκτά πλέον ένα συνεκτικό θεσμικό πλαίσιο που θα εξασφαλίζει λειτουργική ενοποίηση των δραστηριοτήτων του Οργανισμού, αφότου συνενώθηκαν 4 Οργανισμοί με σκοπό να αποτελέσουν το βασικό Αναπτυξιακό Οργανισμό του Υπουργείου Αγροτικής Ανάπτυξης και Τροφίμων.

Αποκτήθηκαν γνώση και εμπειρίες, ικανές προϋποθέσεις για ένα νέο εγχείρημα που θα αναβαθμίσει, θα εκσυγχρονίσει και θα αναδείξει το σύνολο των επιμέρους δραστηριοτήτων του Οργανισμού. Στόχος είναι η επίλυση βασικών προβλημάτων της επιχειρησιακής του λειτουργίας, ιδίως σε σχέση των κεντρικών και περιφερειακών του δομών. Φιλοδοξία αποτελεί το να συμπληρωθούν τα υφιστάμενα κενά, να αποτυπωθεί η εμπειρία της συγχώνευσης και να ρυθμιστούν οι ατέλειες που παρατηρήθηκαν στα 11 αυτά χρόνια ζωής του ΕΛΓΟ–ΔΗΜΗΤΡΑ.

Στο πλαίσιο αυτό αποσαφηνίζεται ο σκοπός και οι αρμοδιότητες του ενιαίου πλέον φορέα, δημιουργούνται οι προϋποθέσεις και οι απαραίτητες ενέργειες για την περαιτέρω και πιο ουσιαστική συνεργασία και αξιοποίηση των στελεχών του. Βασικός στόχος των παρεμβάσεων είναι ο Οργανισμός να ανταπεξέλθει απρόσκοπτα, αποδοτικά και αποτελεσματικά στο ρόλο του, να αξιοποιήσει τους πολλούς θετικούς παράγοντες και τα συγκριτικά τους πλεονεκτήματα και να αμβλύνει τα αρνητικά εμπόδια που ορθώνονται απειλητικά στην καθημερινή λειτουργία και ουσιαστική επιδίωξη, να αποκτήσει νέα δυναμική και ορίζοντα προσφοράς για να συνεχιστεί και να βελτιστοποιηθεί το πολύπλευρο και σημαντικό για την αγροτική ανάπτυξη της χώρας έργο που έχει αναλάβει.

Επίσης, γίνεται προσπάθεια μέσα από το πλαίσιο αυτό να αποκτήσει ένα σταθερό περιβάλλον για την αναβάθμισή του σε ένα σύγχρονο ψηφιακό εγγυημένο οργανισμό. Σύμφωνα με την Εθνική Ψηφιακή Στρατηγική όπως αυτή αποτυπώνεται στη Βίβλο του Ψηφιακού Μετασχηματισμού με τη χρήση ψηφιακών εργαλείων και δεξιοτήτων προς όφελος των στελεχών του Οργανισμού, αλλά και την παροχή βελτιωμένων υπηρεσιών προς αγρότες και επιχειρήσεις. Στόχος είναι ο Οργανισμός μετασχηματιζόμενος να συνδράμει στο μετασχηματισμό των παραγωγικών συστημάτων της πρωτογενούς αγροτικής παραγωγής.

Αποκτά ένα όραμα ως βασικός αναπτυξιακός βραχίονας του ΥΠΑΑΤ βασισμένο σε δύο κύριους πυλώνες. Ως τη βασική δεξαμενή σκέψης του Υπουργείου στα θέματα στρατηγικών επιλογών, παρέχοντας την αναγκαία τεκμηρίωση στις ασκούμενες πολιτικές επιλογές και ως εκτελεστικό βραχίονα υλοποίησης των πολιτικών του Υπουργείου, μέσω των 4 βασικών του δραστηριοτήτων που αφορούν την έρευνα και την καινοτομία σε όλες τις πτυχές του πρωτογενή τομέα, μέσα από τη λειτουργία των Ερευνητικών Ινστιτούτων, την αγροτική εκπαίδευση και κατάρτιση, μέσω των αγροτικών δημόσιων ΙΕΚ και των Πιστοποιημένων Κέντρων Κατάρτισης-ΔΗΜΗΤΡΑ που λειτουργεί και μέσω της πιστοποίησης και ποιοτικών παραδοσιακών αγροτικών προϊόντων και τροφίμων, μέσω της δημιουργίας, διακίνησης και επίβλεψης των εθνικών σημάτων ποιότητας και ελέγχου τήρησης και προδιαγραφών για τα αντίστοιχα ευρωπαϊκά σήματα. Τέλος, μέσω των ελέγχων στην παραγωγή διακίνηση, εμπορία, επιλεγμένων προϊόντων και τροφίμων και πάταξη του φαινομένου των ελληνοποιήσεων, με βασικό μοχλό τη λειτουργία του συστήματος «Άρτεμις», των συστημάτων i-AGRO, κ.λπ..

Με το νομοσχέδιο, αυτό, αναβαθμίζεται ο ρόλος της αγροτικής έρευνας στη χώρα που με τον εσωτερικό του Κανονισμό και τα υπόλοιπα Διατάγματα, τις Κοινές Υπουργικές Αποφάσεις ή τις Υπουργικές Αποφάσεις, πραγματικά αποκτάται ένας αναβαθμισμένος ρόλος στον ΕΛΓΟ-ΔΗΜΗΤΡΑ.

Το σχέδιο αυτό είναι ένα σχέδιο-πλαίσιο. Το «μεγάλο στοίχημα» είναι και οι υπόλοιπες διατάξεις οι οποίες πρόκειται να έρθουν και οι οποίες θα συμπληρώσουν όλο το πλαίσιο βάσει του οποίου θα λειτουργεί ο Οργανισμός πλέον σε μία νέα βάση. Δημιουργούνται νέοι μηχανισμοί όπως η Επιτροπή Έρευνας, με τις οποίες έχουν πλέον πολύ σοβαρές αρμοδιότητες και οι οποίες, επί της ουσίας, εκχωρούν αρμοδιότητες προς χαμηλότερες βαθμίδες και για αυτό κάνουν λιγότερο γραφειοκρατικό όλο το σύστημα της έρευνας του ΕΛΓΟ- ΔΗΜΗΤΡΑ.

Όσον αφορά τα θέματα των ελέγχων, πιστεύουμε ακράδαντα ότι με το παρόν πλαίσιο βελτιώνονται πάρα πολύ. Βελτιώνει και στερεώνει το σύστημα ελέγχου για τους εξής λόγους.

Πρώτον, γίνεται μια σαφής πρόβλεψη για τις αρμοδιότητες των πιστοποιήσεων και των διαπιστεύσεων του Οργανισμού, όσον αφορά τα ΠΟΠ προϊόντα, τα ΠΓΕ προϊόντα και τα βιολογικά προϊόντα.

Δεύτερον το οποίο και είναι στις προβλέψεις του άρθρου 17, δίδονται αρμοδιότητες άσκησης διοικητικών μέτρων και κυρώσεων.

Τρίτον, η ίδρυση του Μητρώου Ελεγκτών-Εμπειρογνωμόνων σύμφωνα με το άρθρο 18, από το οποίο μπορούμε να αντλούμε επί της ουσίας, να το διευρύνουμε και εκτός του Οργανισμού έτσι ώστε να μπορέσουμε να καλύψουμε τα κενά τα οποία υπάρχουν σήμερα στον Οργανισμό.

Τέταρτον, σύμφωνα με το άρθρο 19 γίνεται ο προσδιορισμός των ορίων αποδόσεων γάλακτος έως και καθορισμός πρωτεϊνικών κλασμάτων, κάτι πολύ σημαντικό ειδικά για τα παραδοσιακά προϊόντα.

Τέλος, προβλέπονται εξουσιοδοτικές διατάξεις όπου μέσω Υπουργικών Αποφάσεων, θα γίνονται όλες οι εγκρίσεις μετά από εισηγήσεις των υπηρεσιών του ΕΛΓΟ-ΔΗΜΗΤΡΑ.

Επίσης, κάτι πολύ σημαντικό που αφορά τα θέματα των ελέγχων, και θα ήθελα να τονίσω, είναι για τις ημέρες μετακίνησης που αυξάνονται σε 180, διότι οι 60 ημέρες οι οποίες είχε στη διάθεσή του ο Οργανισμός δημιουργούσαν μεγάλο πρόβλημα στην υλοποίηση των ελέγχων. Επίσης σημαντικό είναι πως αναβαθμίζονται και τα θέματα εκπαίδευσης και κατάρτισης και πλέον επιλύονται διάφορα προβλήματα τα οποία υπήρχαν.

Δημιουργείται, νέος εσωτερικός Κανονισμός μέσω του Προεδρικού Διατάγματος και τις υπόλοιπες Υπουργικές Αποφάσεις και Κοινές Υπουργικές Αποφάσεις και πιστεύουμε, με την αμέριστη συμπαράσταση του Οργανισμού όλο στο σύνολό του, ότι θα επιλυθούν επιμέρους θέματα του Οργανισμού τέτοια, που θα τον καταστούν ικανό να τοποθετηθεί πλέον στην επόμενη μέρα, που είναι άκρως ανταγωνιστική και η οποία είναι πολύ απαιτητική.

Σας ευχαριστώ πάρα πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Και εμείς ευχαριστούμε.

Τον λόγο έχει τώρα ο κ. Ανδρέας Δημητρίου, Α΄ Αντιπρόεδρος του ΔΣ της Εθνικής Ένωσης Αγροτικών Συνεταιρισμών.

**ΑΝΔΡΕΑΣ ΔΗΜΗΤΡΙΟΥ (Α΄ Αντιπρόεδρος του ΔΣ της Εθνικής Ένωσης Αγροτικών Συνεταιρισμών-** **ΕΘΕΑΣ):** Καλημέρα σε όλους. Καλημέρα κύριε Υπουργέ, καλημέρα κύριε Πρόεδρε.

Η ΕΘΕΑΣ εκπροσωπεί τους αγρότες και τους Αγροτικούς Συνεταιρισμούς της χώρας, που στο σύνολό τους σχεδόν, πάνω από το 95% στο σύνολο του τζίρου, έχουν οι Αγροτικοί Συνεταιρισμοί.

Θεωρούμε πολύ σημαντικό το κλείσιμο της χρόνιας εκκρεμότητας ενός ζωτικού θέματος για τους αγρότες και του πρωτογενή τομέα της χώρας, αυτό της ρύθμισης των θεμάτων ενός νευραλγικού για την αγροτική ανάπτυξη του Οργανισμού, που θα είναι φορέας της έρευνας, της καινοτομίας, της κατάρτισης των αγροτών, καθώς και του πολύπαθου θέματος των ελέγχων των προϊόντων ΠΟΠ, με πρωτεύων το θέμα της φέτας.

**Πάγιο αίτημά μας, για πολλά χρόνια ως συνεταιριστικό κίνημα, ήταν να ρυθμιστεί νομοθετικά το θέμα του ΕΛΓΟ-ΔΗΜΗΤΡΑ για να επιτελέσει τον ρόλο του, που έστω και μετά από χρόνια γίνεται πραγματικότητα. Και αυτό γιατί στο σύγχρονο περιβάλλον της νέας ΚΑΠ και τις κλιματικής αλλαγής, χωρίς σύνδεση της έρευνας, της κατάρτισης και της εφαρμογής δεν μπορούμε να περιμένουμε προσαρμογή από τους αγρότες. Χωρίς ουσιαστικούς ελέγχους στα ΠΟΠ προϊόντα, δεν μπορούμε να περιμένουμε αύξηση της ανταγωνιστικότητας και της εμπιστοσύνης των καταναλωτών. Γι’ αυτό χαιρετίζουμε θετικά την συμμετοχή της ΕΘΕΑΣ ως εκπροσώπου των αγροτών, στο ΔΣ του νέου ΕΛΓΟ-ΔΗΜΗΤΡΑ.**

**Επί της αρχής, στηρίζουμε και τη λειτουργία του Φορέα Διαχείρισης του Παραδοσιακού Ελαιώνα της Άμφισσας. Ειδικότερα στα άρθρα, θέλουμε ως ΕΘΕΑΣ να κάνουμε τις εξής παρατηρήσεις προσθήκες.**

**Στο Κεφάλαιο Ε’ και τη διάταξη σχετικά με την ερευνητική και ελεγκτική δραστηριότητα του ΕΛΓΟ–ΔΗΜΗΤΡΑ, καθώς και στο άρθρο 16 για τα «Δημόσια Ινστιτούτα Επαγγελματικής Κατάρτισης αρμοδιότητας του Υπουργείου Αγροτικής Ανάπτυξης και Τροφίμων, προγράμματα συνεχιζόμενης αγροτικής επαγγελματικής κατάρτισης». Η κατάρτιση και εκπαίδευση των αγροτών, ενόψει της εφαρμογής της ΚΑΠ , καθώς και της αντιμετώπισης των κινδύνων από την κλιματική αλλαγή αποτελεί μέγιστη προτεραιότητα και ως εκ τούτου πρέπει να περιληφθεί καθαρά στο άρθρο-προσθήκη ότι θα επιδιώκεται η συνεργασία με τους συνεταιρισμούς και την ΕΘΕΑΣ για κοινά προγράμματα, τόσο για τα παραπάνω όσο και για την συνεταιριστική παιδεία και την δημιουργία συνεταιριστικών στελεχών.**

**Στο άρθρο 19, «Προσδιορισμός των ορίων αποδόσεων γάλακτος», η ΕΘΕΑΣ ως εκπρόσωπος του ΕΛΓΟ-ΔΗΜΗΤΡΑ να συμμετέχει στην επταμελή επιτροπή για τον προσδιορισμό των ορίων των αποδόσεων γάλακτος κατά την παραγωγή των τυροκομικών προϊόντων ΠΟΠ καθώς και κάθε άλλου στοιχείου που αφορά στην παραγωγή προϊόντων αυτών, ιδίως των ποσοστών των πρωτεϊνικών κλασμάτων. Εισήγηση κανονισμών για τον καθορισμό ελέγχων των ως άνω προϊόντων προς αποτροπή ή καταλυτική αντιμετώπιση της νοθείας τους και των ελληνοποιήσεων των αγροτικών προϊόντων και ειδικότερα των ΠΟΠ, ΠΓΕ ή ΕΠΙΠ. Για να είναι αποτρεπτική μια ποινή, μέσα σε αυτό το πλαίσιο για την προστασία των αγροτών, των προϊόντων και των υγιών επαγγελματιών και επιχειρήσεων, τα διοικητικά πρόστιμα πρέπει να είναι ανάλογα της ζημίας και της νόθευσης του ανταγωνισμού. Πρέπει οι ποινές να γίνουν αυστηρές και ποινικές και να συνοδεύουν διοικητικά πρόστιμα.**

**Στο Μέρος Β’, για τη σύσταση και λειτουργία φορέα διαχείρισης Παραδοσιακού Ελαιώνα Άμφισσας, η ΕΘΕΑΣ είναι σύμφωνη με τη σύσταση και τη λειτουργία του, για όλους τους σκοπούς όπως αυτοί αναγράφονται στο άρθρο 31.**

**Στο Μέρος Γ’ και τα άλλα θέματα που αφορούν τους αγρότες και τους συνεταιρισμούς. Τελευταία έχει υπάρξει συνεργασία για μια σειρά θεμάτων που αφορούν την επίλυση των θεμάτων των συνεταιρισμών, όπως είναι η προστασία από τα funds και τους πλειστηριασμούς, όπως είναι η δυνατότητα αξιοποίησης των περιουσιών των συνεταιρισμών, είτε είναι στην Intrum είτε είναι στην** **PQH, είτε βρίσκονται υπό εκκαθάριση. Την απαλλαγή των διοικήσεων για χρέη που δεν έχουν ευθύνη και μπλοκάρισμα των λογαριασμών τους, καθώς επίσης και την επίλυση του θέματος της μεταφοράς της περιουσίας πολλών συνεταιρισμών που έκλεισαν και δεν είναι ενεργοί.**

**Νομίζω πως δεν έκανα κατάχρηση του χρόνου σας. Ευχαριστώ πάρα πολύ για την προσοχή σας.**

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής): Ευχαριστούμε τον κ. Δημητρίου.**

**Τον λόγο έχει ο Περιφερειάρχης Στερεάς Ελλάδας, κ. Σπανός.**

**ΦΑΝΗΣ ΣΠΑΝΟΣ (Περιφερειάρχης Στερεάς Ελλάδας):** Καλημέρα κύριε Πρόεδρε, σας ευχαριστώ πολύ.

Επί της αρχής, πρόκειται για ένα εξαιρετικά ωφέλιμο νομοσχέδιο και για το σύνολό του θα τοποθετηθεί η Ένωση Περιφερειών Ελλάδος. Εγώ παίρνω τον λόγο μόνο για το κρίσιμο ζήτημα του Ελαιώνα της Άμφισσας. Μια προσπάθεια που ξεκίνησε στον απόηχο της καταστροφικής πυρκαγιάς και αφορά στην θεμελίωση ενός συστήματος που θα προστατεύει και θα αναδεικνύει τον παγκόσμιας σημασίας και εμβέλειας Ελαιώνα, στρατηγικά. Προς αυτή την κατεύθυνση βρίσκεται το νομοσχέδιο και το καταστατικό του φορέα, το οποίο πιστεύουμε πως είναι δουλεμένο πολύ καλά. Εξάλλου, συνεργαστήκαμε με πολυεπίπεδο τρόπο με τον Δήμο, τους φορείς και βέβαια, την Κυβέρνηση και την Προεδρία της Κυβέρνησης, ειδικότερα.

Αυτό που έχουμε να προσθέσουμε μόνο είναι πως θα πρέπει να ληφθεί και μια πιο σαφής μέριμνα για την αρμοδιότητα αστυνόμευσής του, το κατά πόσο ο καθένας προσέχει το δικό του κομμάτι για την αποφυγή πυρκαγιάς και ούτω καθεξής. Όπως, επίσης και οι παρατηρήσεις που έχουν κάνει εξάλλου και ο Δήμαρχος Δελφών, ο κ. Ταγκαλής, αλλά και οι Εκπρόσωποι του ΤΟΕΒ Χρισσού, σχετικώς με τα όρια, μιας και το Δελφικό Τοπίο και ειδικότερα ο Δελφικός Ελαιώνας είναι ενιαίος και ως τέτοιος πρέπει να αντιμετωπιστεί στο επίπεδο του υπό σύσταση φορέα. Εξάλλου και το ΤΟΕΒ Χρισσού έχει αρμοδιότητα εκεί αφού μνημονεύεται και το προς ανάπτυξη φράγμα στο Λιβάδι Παρνασσού. Πρέπει να μνημονευτεί ως σχετικό αφού, κατά το σχεδιασμό του θα εδράζεται και η περιοχή του ΤΟΕΒ Χρισσού που είναι μέρος του Ελαιώνα.

Με αυτές τις παρατηρήσεις είμαστε σαφέστατα «υπέρ» αυτής της πρωτοβουλίας και εφόσον το νομοθετικό Σώμα την ψηφίσει θα σπεύσουμε να την εφαρμόσουμε με τον πιο αποτελεσματικό τρόπο.

Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):**Ευχαριστούμετον κ. Σπανό. Συνεχίζουμε δίνοντας τον λόγο στον κ. Παναγιώτη Κάτσαρη, Πρόεδρο του Συλλόγου Εργαζομένων ΕΛΓΟ-ΔΗΜΗΤΡΑ.

**ΠΑΝΑΓΙΩΤΗΣ ΚΑΤΣΑΡΗΣ(Πρόεδρος του Συλλόγου Εργαζομένων ΕΛΓΟ ΔΗΜΗΤΡΑ):**

Καλημέρα σε όλους σας.Κατ’ αρχάς, θα πρέπει να καταγγείλουμε ότι ημέρα Πανελλαδικής Πανεργατικής Απεργίας, υποχρεωνόμαστε οι εργαζόμενοι να είμαστε σε κινητοποιήσεις ανά την Ελλάδα. Δεν έχουν ακόμα «κρυώσει» τα πτώματα των δολοφονημένων για μας από το έγκλημα των Τεμπών. Καλούμαστε να σχολιάσουμε ένα σχέδιο νόμου για τον ΕΛΓΟ-ΔΗΜΗΤΡΑ που έχει ένα σωρό άλλες διατάξεις εκτός ΕΛΓΟ-ΔΗΜΗΤΡΑ, αλλά αυτό το προσπερνάμε. Μπορούσε να μεταφερθεί αυτή η συνεδρίαση για αύριο δεν ήταν -και δεν θα χανόταν ο κόσμος- μέρα Πανελλαδικής, Πανεργατικής Απεργίας.

Ας προχωρήσουμε και να σχολιάσουμε μερικά θέματα. Αρχικά είναι πολλά αυτά που έχουμε να πούμε και σε 5 λεπτά δεν χωράνε. Έχουμε συντάξει ένα υπόμνημα που το έχουμε στείλει σε όλα τα κόμματα, σε όλους τους φορείς. Όσοι δεν το έχουν παραλάβει μπορούν να μας το ζητήσουν και να τους προωθήσουμε. Είναι αναλυτικότατο. Θα βάλουμε μερικά βασικά ζητήματα ακροθιγώς, στα 5 λεπτά που μας δίνεται η δυνατότητα να πούμε την άποψή μας ως εργαζόμενοι που είμαστε οι μόνοι που ασκούμε εδώ και δεκαετίες γι’ αυτόν τον Οργανισμό έχουν περάσει πάρα πολλές Κυβερνήσεις και πάρα πολλές Διοικήσεις.

Πρώτον, αυτό το νομοσχέδιο -που εμείς θέλαμε νομοσχέδιο- δεν μας καλύπτει. Αντί να λύνει προβλήματα δημιουργεί επιπλέον -και θα πω παρακάτω ενδεικτικά κάποια γιατί δεν έχουμε χρόνο. Γι’ αυτό το λόγο σε επαναλαμβανόμενες Γενικές Συνελεύσεις των εργαζομένων ομόφωνα έχει απορριφθεί. Ενώ, επαναλαμβάνω, εμείς το είχαμε ζητήσει και εξηγούμε αναλυτικά. Αντί το νομοσχέδιο να έχει έναν αναλυτικό κανονισμό λειτουργίας του Οργανισμού και να αναφέρει και την οργανωτική του δομή αυτά παραπέμπονται στις καλένδες. Θα δούμε αν θα γίνουν και πότε θα γίνουν. Δια της πλαγίας -και δια της ευθείας- ολισθαίνει στην εκχώρηση αρμοδιοτήτων σε ιδιώτες.

Χαρακτηριστικό παράδειγμα είναι ότι επιτρέπονται και νομικά πρόσωπα να γράφονται στο Μητρώο Ελεγκτών, άρα να κάνουν το ελεγκτικό έργο του Οργανισμού που μπορεί να έχουν συσταθεί και από επιχειρηματικά συμφέροντα των ελεγχόμενων. Απαράδεκτο για τους εργαζόμενους.

Επίσης, για εμάς το Συμβούλιο Εμπειρογνωμόνων προφανώς έχει να κάνει με τη σύνδεση του Οργανισμού με τον ιδιωτικό τομέα και τα ιδιωτικά συμφέροντα. Επίσης απαράδεκτο για ένα δημόσιο οργανισμό που σκοπός του για μας είναι να εξυπηρετεί το δημόσιο συμφέρον και το συμφέρον των πολιτών και όχι των οικονομικών συμφερόντων.

Δεν λύνει κανένα από τα προβλήματα των εργαζομένων. Έχουμε θέσει επανειλημμένα σε πολλές Διοικήσεις και πάρα πολλές Κυβερνήσεις μια σειρά αιτήματα. Ενδεικτικά αναφέρω το θέμα των 176 ευρώ. Το ζήτημα της απόλυσης των δύο συναδέλφων συμβασιούχων όταν μπήκε η τωρινή διοίκηση του ΕΛΓΟ, πριν από 3,5 περίπου χρόνια. Δεν υπάρχει στελέχωση του Οργανισμού. Υπάρχει πλήρης αποψίλωση του Οργανισμού. Δεν αναφέρεται πουθενά η ενδυνάμωσή του με οργανικές θέσεις για να μπορέσει να επιτελέσει το έργο του και αυτό χρησιμοποιείται ως άλλοθι για να μας πείτε όλες οι Διοικήσεις και όλες οι Κυβερνήσεις ότι θα δώσουμε να γίνει το έργο από ιδιωτικές εταιρείες, γιατί δεν προλαβαίνουν οι εργαζόμενοι. Αντί λοιπόν να θεσπίσετε οργανικές θέσεις και να τις στελεχώσετε, «βάζετε από το παράθυρο» τους ιδιώτες να επιτελέσουν έργο του Οργανισμού. Τεράστιο επίσης ζήτημα για μας.

Δεν ξεκαθαρίζεται το νομικό καθεστώς εντός του Οργανισμού. Το έχουμε συζητήσει επανειλημμένα. Πάλι υπάρχουν εργαζόμενοι δύο και τριών διαφορετικών νομοθετικών πλαισίων εντός του Οργανισμού. Το μόνο που γίνεται είναι μια αναφορά ότι όλα τα Ινστιτούτα και όλοι οι εργαζόμενοι που είναι στα Ινστιτούτα αγροτικής έρευνας θα υπάγονται στο νόμο της έρευνας, το οποίο προφανώς και δεν μας καλύπτει. Δεν δημιουργούνται οι κατηγορίες των ειδικών λειτουργικών επιστημόνων, δεν αποσαφηνίζεται ο ρόλος των ειδικών τεχνικών επιστημόνων και του υποστηρικτικού προσωπικού της έρευνας. Σε καμία περίπτωση δεν μας καλύπτει ούτε αυτό το κομμάτι. Όχι μόνο δεν μας καλύπτει, παρά συνεχίζει μια διαδικασία και περιπλέκει τα πράγματα.

Να σημειώσω, επίσης, ότι με το νόμο αυτό στην ουσία επανιδρύεται ο Οργανισμός, γίνεται ένας καινούργιος όπου δεν αναφέρονται αναλυτικά τα αντικείμενα των 4 προηγούμενων Οργανισμών, που οι παλιοί τους νόμοι καταργούνται με αυτό το νόμο. Στον Οργανισμό που είχαμε ως τώρα, ας μην είχαμε νόμο, είχαμε όλα τα αντικείμενα των προηγούμενων Οργανισμών. Εδώ θα έπρεπε να αναφερθούν αναλυτικότερα όλα τα αντικείμενα και αρμοδιότητες, προκειμένου να μην μεταφερθούν και αυτά στον ιδιωτικό τομέα. Ούτε αυτό γίνεται. Γίνεται μια σχετικά γενικόλογη αναφορά.

Ένα άλλο τεράστιο θέμα είναι ότι δεν αντιμετωπίζεται το πρόβλημα των συμβασιούχων στον Οργανισμό, οι οποίοι αυτή τη στιγμή μπορεί και να ξεπερνάνε τους μόνιμους εργαζόμενους. Έχουμε συζητήσει και γι’ αυτό το θέμα και έχουμε ζητήσει λύση από όλους τους Υπουργούς που έχουν περάσει από τη σημερινή Κυβέρνηση και προφανώς και από προηγούμενες Κυβερνήσεις. Είναι και αυτό ένα τεράστιο ζήτημα για μας.

Θα ήθελα να αναφέρω ενδεικτικά κάποια πράγματα. Για παράδειγμα, δημιουργείται μια νέα Γενική Διεύθυνση, ενώ δεν υπάρχει προσωπικό για να τη στελεχώσει. Δίνεται, δηλαδή, νέα αρμοδιότητα στον Οργανισμό. Όχι μόνο αυτό. Ο νόμος εξουσιοδοτεί τον εσωτερικό κανονισμό -ακόμα και το Διοικητικό Συμβούλιο- να αναθέτει στον Οργανισμό αρμοδιότητες. Αυτό, δια της πλαγίας οδού, δεν είναι ιδιωτικοποίηση του ΕΛΓΟ-ΔΗΜΗΤΡΑ; Άποψή μας είναι πως οι αρμοδιότητες και όλα τα αντικείμενα του Οργανισμού θα έπρεπε να καθορίζονται πλήρως από το νομοθετικό του πλαίσιο. Ο νόμος παρεμβαίνει ακόμα και στον αιρετό εκπρόσωπο των εργαζομένων, ο οποίος είναι κατοχυρωμένος εδώ και πολλές δεκαετίες με αγώνες από τους εργαζόμενους και καθορίζει την θητεία του. Η θητεία του πρέπει να καθορίζεται από τους εργαζόμενους οι οποίοι τον εκλέγουν. Έτσι τουλάχιστον είναι το υπόλοιπο νομοθετικό πλαίσιο. Έρχεται ένας ειδικός νόμος να καταργήσει ένα γενικότερο νόμο σε αυτό το κομμάτι.

Υπάρχει, επίσης, ένα μεγάλο θέμα με την ακίνητη περιουσία του Οργανισμού. Αυτή τη στιγμή ο Οργανισμός βρίσκεται -και λειτουργεί σε πολύ μεγάλο βαθμό- εν κενό. Υπάρχουν σε πολύ λίγες περιπτώσεις παραχωρήσεις χρήσεως των ακινήτων τα οποία έχει ο Οργανισμός, και έχουμε δει πάρα πολύ κατά το παρελθόν ότι αυτός ο τρόπος παραχώρησης στο ΤΑΙΠΕΔ έχει χρησιμοποιηθεί και σε άλλους Οργανισμούς, για να δοθούν τελικά στους ιδιώτες ακίνητα που ανήκουν στο δημόσιο. Είμαστε κάθετα αντίθετοι. Διεκδικούμε εδώ και χρόνια να δοθούν στον Οργανισμό όλες οι εκτάσεις και οι εγκαταστάσεις που χρησιμοποιεί για το έργο του, το οποίο είναι σημαντικό.

Τέλος, υπάρχει ένα τεράστιο πρόβλημα το οποίο έχει καταγραφεί στις τελευταίες Γενικές Συνελεύσεις και αυτό έχει να κάνει με αφορμή το τρομακτικό έγκλημα που έγινε στα Τέμπη με τους συνανθρώπους μας. Σε πάρα πολλές εγκαταστάσεις του ΕΛΓΟ-ΔΗΜΗΤΡΑ και θα το καταθέσω εδώ ενώπιον της Βουλής, για να μην λέει κανένας ότι δεν το γνώριζε, έχουμε στείλει και έγγραφα και θα φτιάξουμε και αναλυτικό υπόμνημα, επικινδυνότητας στους χώρους εργασίας. Είναι απαρχαιωμένες, είναι πάρα πολλών χρόνων, έχουν προβλήματα, δεν υπάρχουν έξοδοι κινδύνου, δεν υπάρχουν ανελκυστήρες, δεν υπάρχουν ράμπες ΑμεΑ, είναι σε σεισμογενείς περιοχές και δεν έχει γίνει εκτίμηση των κτιρίων αν αντέχουν σε έναν δυνατό σεισμό. Αυτά είναι θέματα που θα πρέπει να δείτε άμεσα, εσείς που κυβερνάται τη χώρα, για να μην έχουμε επανάληψη, γιατί υπάρχουν εκκολαπτόμενα χιλιάδες μικρά Τέμπη γύρω μας και δεν θα βρεθούν σταθμάρχες σαν εμάς να φορτωθούν τις δικές σας ευθύνες.

Ευχαριστώ πάρα πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Το λόγο έχει ο κ. Σαμούρης.

**ΓΕΩΡΓΙΟΣ ΣΑΜΟΥΡΗΣ (Πρόεδρος της Ένωσης Ερευνητών του Εθνικού Ιδρύματος Αγροτικής Έρευνας (ΕΕ-ΕΘΙΑΓΕ)):** Καλημέρα κύριε Πρόεδρε, κύριε Υπουργέ, κυρίες και κύριοι βουλευτές.

Πρώτα απ’ όλα, να πούμε δυο λόγια για τον ΕΛΓΟ- ΔΗΜΗΤΡΑ. Ο ΕΛΓΟ-ΔΗΜΗΤΡΑ είναι ένας Οργανισμός, που κάτω από την πίεση των μνημονίων, ιδρύθηκε το 2011, με την συγχώνευση ανόμοιων Οργανισμών, όπως ήταν η αγροτική έρευνα και οι ελεγκτικοί μηχανισμοί, όπως ο ΕΛΟΓΑΚ και ΟΠΕΓΕΠ και η εκπαίδευση και κατάρτιση των αγροτών. Από τότε μέχρι σήμερα διοικείται με μια ΚΥΑ η οποία έχει τροποποιηθεί πολλές φορές. Στη προσπάθεια αυτών των χρόνων, έγιναν πολλές απόπειρες να γίνει νομοθετική ρύθμιση. Δυστυχώς, απέβησαν άκαρπες.

Πάγια θέση της Ένωσής μας είναι αυτό που ισχύει διεθνώς, ότι η αγροτική έρευνα, ότι η έρευνα διεθνώς, είναι ένας ξεχωριστός φορέας και δεν μπορεί να εμπλέκεται με τους ελεγκτικούς μηχανισμούς. Αυτή τη θέση εκφράσαμε και στον σημερινό Υπουργό, ο οποίος μας είπε τότε που συναντηθήκαμε, την πρώτη φορά που ανέλαβε τα καθήκοντά του, ότι πράγματι πιστεύει πως η έρευνα πρέπει να έχει διακριτό ρόλο, λέγοντας, ότι θα προχωρήσει σε μια νομοθετική ρύθμιση όπου η έρευνα θα είναι πάλι μέσα στον ΕΛΓΟ, αλλά με διακριτό ρόλο. Στη προσπάθεια αυτή συμβάλλαμε με επανειλημμένες συναντήσεις με τους συμβούλους του Υπουργού, ώστε να διαμορφωθεί ένα πλήρες σχέδιο, το οποίο θα περιέγραφε τα πάντα. Ένα πλήρες σχέδιο νόμου.

Δυστυχώς, όμως, το σχέδιο το οποίο παρουσιάστηκε στη διαβούλευση, δεν είναι αυτό το οποίο είχαμε διαβουλευτεί όλη εκείνη την περίοδο. Αποτελεί ένα περίγραμμα της διάρθρωσης και οργάνωσης του Οργανισμού. Όλα επαφίονται σε έναν εσωτερικό κανονισμό λειτουργίας, δηλαδή, ένα πλήθος πραγμάτων και θεμάτων, που θα ήθελε να τα ρυθμίσει ο εσωτερικός κανονισμός λειτουργίας, ο οποίος γνωρίζουμε από την μέχρι τώρα 30χρονη πορεία μας στον Οργανισμό, ότι πολλοί από αυτούς τους εσωτερικούς κανονισμούς δεν βγαίνουν ποτέ ή αν βγούνε ρυθμίζουν θέματα κατά το πώς είναι οι εκάστοτε διοικήσεις και μπορούν να τροποποιούνται. Επομένως, θα μπούμε σε έναν εσωτερικό κανονισμό, ο οποίος θα αποτελεί ένα τεράστιο Προεδρικό Διάταγμα, μεγαλύτερο και από αυτό του νόμου.

Θα αναφερθώ σε ορισμένα θέματα. Εκείνο που είχα θέσει στον κ. Υπουργό -και πράγματι το έκανε- τον διακριτό ρόλο της αγροτικής έρευνας. Έκανε την Επιτροπή Έρευνας η οποία θα είχε αρμοδιότητες ενός Διοικητικού Συμβουλίου των κέντρων έρευνας της Γενικής Γραμματείας. Διότι εδώ ξέχασα να σας πω ότι από το 2018 και μετά η αγροτική έρευνα, εν μέρει, απέκτησε νομικό πλαίσιο που ήταν η εφαρμογή στα Ινστιτούτα Αγροτικής Έρευνας του ν.4310/2014 όπως κάθε φορά ισχύει αυτός και εφαρμόζεται μέχρι σήμερα. Όμως, η οργάνωση, η λειτουργία και οι αρμοδιότητες αυτής της επιτροπής θα παραπεμπόντουσαν στον εσωτερικό κανονισμό λειτουργίας ή αυτόν που έχει τις μεταβατικές διατάξεις ή σε κάποια Υπουργική Απόφαση η οποία θα έπρεπε να βγει μετά. Επίσης, όλη η οργάνωση, λειτουργία, διάρθρωση, στελέχωση, αξιολόγηση, συγχώνευση μονάδων κ.λπ. του Οργανισμού παραπέμπονται σε ένα Προεδρικό Διάταγμα που θα είναι αντίστοιχο νόμου. Δεν αναφέρονται βασικές διατάξεις του εσωτερικού κανονισμού που αφορούν την έρευνα όπως αυτές αναφέρονται στο άρθρο 19 του ν.4310/2014.

Υπάρχουν κάποιες διατάξεις που είναι αντικρουόμενες με κάποιες άλλες διατάξεις. Αν δούμε το άρθρο 25 θα αντιληφθούμε ότι κάποιες από τις διατάξεις του έρχονται σε αντίθεση με κάποιες άλλες. Κάτι άλλο το οποίο κάνει είναι ότι παίρνει και αντιγράφει άρθρα από το ν.4310/2014 που είναι από τους μεταγενέστερους νόμους ή από νόμους για την παιδεία, όπως ήταν ο νόμος της κυρίας Κεραμέως, και τα αντιγράφει αυτούσια. Αυτό παλαιότερα είχε δημιουργήσει σοβαρά προβλήματα.

Ποια ήταν τα προβλήματα αυτά; Ότι όταν άλλαζαν αυτά τα συγκεκριμένα άρθρα έπρεπε και εμείς να πάμε να κάνουμε τις αντίστοιχες αλλαγές. Εφόσον θέλουμε να εφαρμόσουμε τα άρθρα αυτά καλό είναι να γίνεται απευθείας αναφορά. Έτσι βάζει το άρθρο 14 το οποίο αντιγράφει το άρθρο 31 ν.4310/2014, το οποίο είναι η αξιολόγηση των Ινστιτούτων. Από τη διαβούλευση το είχαμε θέσει, πολύ πιο πριν βάλτε το άρθρο 31. Μα λέει είναι αντιγραφή του άρθρου 31.

Ναι αλλά τι κάνει; Κάνει την αξιολόγηση των Ινστιτούτων εσωτερική ενώ εμείς τι λέμε; Θέλουμε την έξωθεν καλή μαρτυρία όχι την έσωθεν καλή μαρτυρία. Άρα, αντιγράφει το άρθρο 31. Επομένως, βλέπουμε ότι κάποιες διατάξεις που παίρνουμε και τις αντιγράφουμε καλό είναι να γίνεται απευθείας αναφορά στις διατάξεις αυτές.

Εν κατακλείδι, για να είμαι σύντομος εντόπισα 3 πράγματα, πρώτον τον εσωτερικό κανονισμό λειτουργίας ο οποίος τα παραπέμπει όλα, κάποιες αντικρουόμενες διατάξεις οι οποίες υπάρχουν μέσα και κάποιες αντιγραφές οι οποίες πρέπει να φύγουν. Σε γενικές γραμμές αυτά τα οποία έχουμε εκφράσει για το συγκεκριμένο σχέδιο νόμου που ρυθμίζει τον Εθνικό Γεωργικό Οργανισμό ΔΗΜΗΤΡΑ πιστεύουμε ότι πρέπει να αναμορφωθεί σε μεγάλο βαθμό. Να το συζητήσουμε ξανά σε μεγάλο βαθμό ώστε να αναμορφωθεί, να μπουν όλα εκείνα τα οποία λείπουν και είχαν υπάρξει σε ένα προηγούμενο σχέδιο έτσι ώστε να εξασφαλιστεί η απρόσκοπτη λειτουργία του ΕΛΓΟ-ΔΗΜΗΤΡΑ.

Ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε τον κ. Σαμούρη.

Τον λόγο έχει η κυρία Παναγιωτίδου, Μέλος του ΔΣ της Πανελλήνιας Ένωσης Νέων Αγροτών.

**ΟΛΓΑ ΠΑΝΑΓΙΩΤΙΔΟΥ (Μέλος του ΔΣ της Πανελλήνιας Ένωσης Νέων Αγροτών (ΠΕΝΑ)):** Καλημέρα σας. Ευχαριστώ πολύ κ. Πρόεδρε για την τιμή που μας κάνετε να συμμετέχουμε ως Πανελλήνια Ένωση Νέων Αγροτών στη σημερινή συνεδρίαση.

Το πρώτο που θέλω να εκφράσω από μέρους της Πανελλήνιας Ένωσης Νέων Αγροτών είναι τα συλλυπητήρια για το τραγικό αυτό έγκλημα που έχει συμβεί στα Τέμπη και χάσαμε λίγο πολύ όλοι γνωστούς, φίλους και συναδέλφους.

Αυτό που θέλω να τονίσω για το σημερινό νομοσχέδιο, το οποίο είχα προλάβει πολύ λίγο να διαβάσω κι εγώ -και θα συμφωνήσω με τον κ. Παναγιώτη Κάτσαρη σε αυτό που είπε και είναι το μόνο που θα σταθώ για να μην καταχραστώ το χρόνο σας. Φυσικά θέλουμε να εκφράσουμε τα συγχαρητήρια στους υπαλλήλους του οργανισμού του ΕΛΓΟ-ΔΗΜΗΤΡΑ για την προσπάθεια που κάνουν και το βλέπουμε και εμείς ως αγρότες ότι το προσωπικό για τους ελέγχους δεν επαρκεί και κάνουν ότι είναι δυνατό από την πλευρά τους για να σταθούν στο πλάι των αγροτών και των Ενώσεων όσο περισσότερο μπορούν.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Θα ήθελα να παρακαλέσω τους υπόλοιπους εκπροσώπους των φορέων να έχουν κλειστό το μικρόφωνο τους. Παρακαλώ, συνεχίστε.

**ΟΛΓΑ ΠΑΝΑΓΙΩΤΙΔΟΥ (Μέλος του ΔΣ της Πανελλήνιας Ένωσης Νέων Αγροτών (ΠΕΝΑ)):** Ευχαριστώ πολύ. Πράγματι βλέπουμε ότι λόγω της έλλειψης προσωπικού που έχει ο Οργανισμός -και θα έπρεπε να έχει περισσότερους υπαλλήλους στη διάθεσή του για να λειτουργήσει σωστά- είναι ότι μπαίνουν σε αυτόν ιδιώτες. Δεν μπορούμε να εμπιστευτούμε τους ιδιώτες που θα έρχονται για έλεγχο στις κτηνοτροφικές και στις τυροκομικές μονάδες μας, έστω με την σύμβαση που θα έχουν υπογράψει στον Οργανισμό, για το πώς θα χρησιμοποιήσουν τα στοιχεία μας μέχρι να τα δώσουν στον Οργανισμό. Είναι ένα πολύ σημαντικό κομμάτι για μας, γιατί δεν ξέρουμε πώς και με ποιον τρόπο θα χρησιμοποιηθούν. Που θα πάνε τα στοιχεία και πως μπορεί να τα χρησιμοποιήσει ο κάθε υπάλληλος για λογαριασμό και για το συμφέρον της δικής του εταιρείας.

Αυτά θα ήθελα μόνο να τονίσω. Ευχαριστώ πολύ για το χρόνο σας. Καλή συνέχεια.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε την κυρία Παναγιωτίδου. Θα προχωρήσουμε στην κυρία Γεωργία Τσινταβή, Γενική Γραμματέα του ΤΟΕΒ Άμφισσας. Έχετε τον λόγο για πέντε λεπτά.

**ΓΕΩΡΓΙΑ ΤΣΙΝΤΑΒΗ (Γραμματέας του ΤΟΕΒ (Τοπικού Οργανισμού Εγγείων Βελτιώσεων) Άμφισσας):** Καλή σας μέρα. Ευχαριστούμε πάρα πολύ για την πρόσκληση.

Ως νεοσύστατος οργανισμός το ΤΟΕΒ είχε χρόνια να λειτουργήσει και κάναμε μεγάλη προσπάθεια στον τόπο μας, στην Άμφισσα, για να τον βάλουμε πάλι σε σειρά. Θα ήθελα να σας επισημάνω ότι ένα τόσο σοβαρό θέμα θα έπρεπε να έχει τύχει καλύτερης προετοιμασίας υπό την έννοια της συμμετοχής στη διαβούλευση όλων των θεμάτων με όλους τους φορείς, ως προσχέδιο και πριν την οριστική κατάρτισή του.

Προτείνουμε την τροποποίηση όσον αφορά τη σύνθεση του ΔΣ με τη συμμετοχή τουλάχιστον 2 εκπροσώπων από το ΤΟΕΒ Άμφισσας και το ΤΟΕΒ Χρισσού, οι οποίοι διαχειρίζονται τον Ελαιώνα που έχει σχέση με το νερό και την άντληση του Ελαιώνα και επίσης τα μέλη που απαρτίζουν τα συναρμόδια Υπουργεία να είναι από την Φωκίδα, με την αντίστοιχη, βέβαια, επιστημονική κατάρτιση σχετική με το αντικείμενο, όπως γεωπόνους. Θεωρώ ότι είναι πολύ σημαντικό. Επίσης φαίνεται ότι οι κάτοικοι, με τον τρόπο που περιγράφεται στο σχέδιο νόμου, κατά κάποιο τρόπο χάνουν την αυτοτέλεια και την πρωτοβουλία για τη διαχείριση της περιουσίας τους, ενώ δεν ξεκαθαρίζεται ακριβώς ποια θα είναι η χρησιμότητα του φορέα σε πολλά άλλα θέματα, όπως η βιολογική καλλιέργεια, η λειτουργία των επιχειρήσεων, η αλληλοκάλυψη των αρμοδιοτήτων και λοιπά.

Θεωρούμε ότι είναι απαραίτητο να προσδιοριστούν οι αρμοδιότητες του φορέα με την Υπηρεσία Γεωργικής Ανάπτυξης και τους ΤΟΕΒ. Να υπάρξει μια χρυσή τομή και οι αρμοδιότητες του καθενός να είναι ξεκάθαρες και συμπληρωματικές ο ένας του άλλου και όχι αντικρουόμενες, διαφορετικά το σύστημα θα καταρρεύσει και δεν θα έχει κανένα ουσιαστικό αποτέλεσμα. Προβληματίζομαι και ρωτάω. Ο φορέας θα επιτρέπεται να διαχειρίζεται μελέτες όπως διάνοιξη, καθαρισμό φραγμάτων, δεμάτων; Θα μπορεί να διασφαλιστεί η ποιότητα και η ασφάλεια της υπηρεσίας ύδατος; Την δακοκτονία ποιος θα την έχει; Ποιανού αρμοδιότητα θα είναι; Του Υπουργείου Γεωργικής Ανάπτυξης ή του φορέα;

Επιπλέον, τα έργα πυρασφάλειας είναι σημαντικά για εμάς, τα οποία και θα πρέπει να διαχειρίζονται σε άριστη συνεργασία τον φορέα, με την τοπική αυτοδιοίκηση, την πυροσβεστική και με τον ΤΟΕΒ. Φαντάζομαι, ότι στην εξέλιξη θα πρέπει να υπάρχουν μετεωρολογικοί σταθμοί και προγράμματα για την ευφυή γεωργία. Ποιανού αρμοδιότητα θα είναι; Ποιος θα τα επιμελείται και ποιος θα μπορεί να τα διαχειριστεί;

Τέλος, θα ήθελα να πω ότι το έργο άρδευσης του ελαιώνα είναι ένα πολύ σημαντικό έργο για εμάς. «Σέρνεται» εδώ και 10-12 χρόνια. Πρέπει επιτέλους να ολοκληρωθεί το συντομότερο δυνατό.

Το πρόγραμμα του Παραδοσιακού Ελαιώνα φέτος λήγει. Αυτό θα συνεχιστεί; Έχουν γίνει οι απαραίτητες ενέργειες και ποιος θα το διαχειρίζεται; Ο Φορέας; Διότι η ύπαρξη του προγράμματος του Παραδοσιακού Ελαιώνα είναι πολύ σημαντικό να συνεχίσει να διαχειρίζεται αν δεν θέλουμε να εγκαταλειφθεί ο ελαιώνας. Επίσης, πρέπει να εξασφαλιστεί ότι θα υπάρχει νερό μέσω ΔΕΥΑ και φυσικά να εξασφαλιστεί με τη χαμηλότερη τιμή. Αυτό απασχολεί όλους μας και είναι η σημαντική μας έγνοια. Θα γίνει και αυτό μέσω του Φορέα;

Είναι ξεκάθαρα τα ερωτήματα αυτά, γιατί αν δεν γίνουν ο ελαιώνας δεν μπορεί να παραμείνει βιώσιμος και θα ξαναπάρουμε φωτιά. Είχαμε δύο τεράστιες φωτιές μέσα σε μια δεκαετία. Ελαιώνας χιλιετίας που δεν κάηκε ποτέ, μέσα σε μια δεκαετία είχαμε δύο μεγάλες πυρκαγιές με πολύ μεγάλες ζημιές, με αποτέλεσμα πολλοί να μένουν ακτήμονες. Θέλουμε να διατηρηθεί η ιστορικότητα του Παραδοσιακού Ελαιώνα μας και το Δελφικό τοπίο. Εάν αυτό αφορά τη Βουλή, αφορά τώρα τον τόπο μας, αφορά όλους όσους το διαχειρίζονται αυτό, θα πρέπει όλοι να συμβάλλετε και να συμβάλουμε ενεργά, ώστε να μην υπάρχουν αντιπαλότητες και μικροσυμφέροντα με γνώμονα οικονομικά συμφέροντα, αλλά την αποκατάσταση του ελαιώνα. Η ανασύσταση του ελαιώνα για τους Αμφισσείς και τη Φωκίδα είναι πάρα πολύ σημαντική, έχει και επέκταση στο Δελφικό Τοπίο. Για αυτό το θέμα εμπλέκεται το Υπουργείο Πολιτισμού, καθώς και πολλά άλλα Υπουργεία. Παρακαλούμε πολύ, να επιληφθείτε του θέματος.

Πρέπει όλοι να κοιτάξτε το θέμα της πυρκαγιάς του ελαιώνα και να βοηθήσετε ο Φορέας αυτός να είναι λειτουργικός και όχι μόνο στα χαρτιά. Ελπίζω να έχουμε θετικό αποτέλεσμα και αυτός ο Φορέας διαχείρισης να μην είναι «στο πόδι».

Σας ευχαριστώ. Καλή συνέχεια σε όλους.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε την κύρια Τσινταβή. Ο κ. Μόσχος έχει τον λόγο για πέντε λεπτά.

**ΔΗΜΗΤΡΙΟΣ ΜΟΣΧΟΣ (μέλος του ΔΣ της Εθνικής Διεπαγγελματικής Οργάνωσης Φέτας (ΕΔΟΦ)):** Καλημέρα σας. Σαν Διεπαγγελματική Οργάνωση Φέτας, έχουμε ζητήσει να αποσυρθεί το νομοσχέδιο αυτό, γιατί πιστεύουμε, ότι πραγματικά δεν βοηθάει στη συνέχιση του στόχου που έχουμε βάλει και από μεριάς μας όσον αφορά την προστασία ΠΟΠ. Δεν πρόκειται να μπω στα άλλα ζητήματα που έχουν να κάνουν με τον συνολικότερο οργανισμό το οποίο μπαίνει. Κατ’ εμάς δεν μπορεί να υπάρχει σε ένα οργανισμό κατευθείαν η έρευνα, οι ελεγκτικοί μηχανισμοί και η πιστοποίηση. Νομίζουμε, ότι αυτό δεν μπορεί να σταθεί και δεν μπορεί να περπατήσει. Θα δημιουργήσει ακόμα πολύ περισσότερα προβλήματα από αυτά που ήδη έχουμε και έχουν να κάνουν κύρια με τις παραποιήσεις των προϊόντων ΠΟΠ, τα οποία κυκλοφορούν στην αγορά. Δεν γίνεται ξεκάθαρο τι ακριβώς θα γίνει με τον παλιό ΕΛΟΓΑΚ, στον οποίο εμείς συνεισφέρουμε ανταποδοτικά κάποια χρήματα και δεν ξεκαθαρίζεται ο ρόλος. Δεύτερον, δεν ξεκαθαρίζεται τι θα γίνει με τον κανονισμό λειτουργίας του νέου οργανισμού έτσι πως πάει να στηθεί και το τι ευθύνες και δικαιώματα θα έχει ο κάθε προηγούμενος φορέας ο οποίος θα μπαίνει στον ενιαίο φορέα που θα υπάρχει τώρα. Δεν υπάρχει οργανόγραμμα. Δεν είναι ξεκάθαρο τι ακριβώς θα γίνει όσον αφορά τους ελέγχους. Ποιανού θα είναι η ευθύνη; Όλα αυτά θα πάνε είτε με τον κανονισμό λειτουργίας, είτε με Προεδρικά Διατάγματα, είτε με νέες ΚΥΑ οι οποίες θα βγουν και δυστυχώς θα φτάσουμε στο ίδιο σημείο με αυτό που ήμασταν το προηγούμενο διάστημα με τις καταγγελίες που έχουμε κάνει όσον αφορά την παραποίηση, ειδικά της φέτας, και ζητήματα ελέγχου τα οποία ήδη πιαστήκαν, ήδη πιστοποιήθηκαν, αλλά δυστυχώς, έτσι όπως ήταν φτιαγμένος ο νόμος δεν υπήρξε το αποτέλεσμα που θέλαμε να μην επιτρέπει να ξαναγίνουν τέτοιες νοθείες.

Απεναντίας, έχουμε και μια ανησυχία για το τρέχον διάστημα. Ήδη υπάρχει ένα θέμα, όσον αφορά στη φέτα και λόγω της υψηλής τιμής, ότι κάποια προϊόντα φτιάχνονται από λευκά τυριά, τα οποία επανεισάγονται στην αγορά με την ονομασία «Φέτα». Εκεί δεν υπάρχει ζήτημα για το τι ακριβώς θα γίνει, καθώς δεν υπάρχει ως θέμα. Επίσης, δεν εμφανίζεται πουθενά τι θα γίνει με τις κενές θέσεις ελεγκτών, οι οποίες υπάρχουν. Δεν ξέρω και κατά πόσο η δυνατότητα που βάζει ο νέος νόμος για να δοθούν κάποια πράγματα σε ιδιώτες, μπορεί να «περπατήσει. Υπάρχουν μια σειρά τέτοιων προβλημάτων.

Ένα άλλο βασικό ζήτημα είναι ότι δεν κληθήκαμε νωρίτερα σε μία τουλάχιστον διαβούλευση προτού κατατεθεί το σχέδιο νόμου, ώστε να μπορέσουμε να συζητήσουμε και να κάνουμε τις δικές μας προτάσεις.

Ζητάμε να αποσυρθεί και να κατατεθεί από την αρχή, σε μια νέα λογική και στη βάση που θέτουμε. Δηλαδή ότι πρέπει να υπάρχουν ξεχωριστά τα κομμάτια της έρευνας, του ελεγκτικού μηχανισμού και της πιστοποίησης. Ειδικά στο κομμάτι που έχει να κάνει με τον ελεγκτικό μηχανισμό, για το πως θα γίνεται ο ελεγκτικός μηχανισμός, ώστε να ξεκαθαρίσει και να μην εμπλέκονται διάφοροι φορείς – ή το ΕΦΕΤ ή ο καθένας. Το κομμάτι αυτό να μπει καθαρά στον ΕΛΓΟ για να εφαρμόζονται τα πρόστιμα και όλα αυτά από τον ΕΛΓΟ και να μην υπάρχουν άνωθεν παρεμβάσεις, τις οποίες τις είδαμε το προηγούμενο διάστημα. Για εμάς, είναι ξεκάθαρο ότι γι’ αυτό δεν επιβλήθηκαν τα πρόστιμα, που έπρεπε να επιβληθούν, το προηγούμενο διάστημα.

Επομένως, η θέση μας είναι ότι το νομοσχέδιο θα πρέπει να επανακατατεθεί σε μία νέα λογική.

Σας ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε τον κ. Μόσχο. Τον λόγο έχει ο κ. Κατσούλης, Πρόεδρος του Συνδέσμου Αγροτικών Συνεταιριστικών Οργανώσεων.

**ΓΕΩΡΓΙΟΣ ΚΑΤΣΟΥΛΗΣ (Πρόεδρος του Συνδέσμου Αγροτικών Συνεταιριστικών Οργανώσεων και Επιχειρήσεων Ελλάδος (ΣΑΣΣΟΕ)):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι βουλευτές και εκλεκτοί συμμετέχοντες στη σημερινή διαβούλευση, εκ μέρους του συνόλου του ΔΣ θέλω να σας ευχαριστήσω για τη δυνατότητα συμμετοχής, σήμερα, στη συν διαμόρφωση και κατάθεση προτάσεων για το επικείμενο νομοσχέδιο.

Επί της αρχής, θέλουμε να εκφράσουμε την επιφύλαξή μας για το προτεινόμενο νομοσχέδιο, με δεδομένο ότι η προτεινόμενη συγχώνευση εκτιμούμε πως δεν διασφαλίζει τα επιμέρους ζωτικά ζητήματα της εύρυθμης λειτουργίας ενός εκάστου Οργανισμού. Ενδεχομένως και να οδηγήσει σε υποβάθμιση, αντί για αναβάθμιση, των επιμέρους φορέων.

Για το Σύνδεσμο μας, εκτιμώντας ότι απηχούμε ένα ευρύτερο φάσμα δράσεων στον κλάδο, εκτιμούμε πως ο ρόλος των ελέγχων, που τόσο πολύ μας έχει απασχολήσει, η έλλειψη προσωπικού και η διασφάλιση των Προϊόντων Γεωγραφικής Ένδειξης -και όχι η από το παράθυρο κατάργησή τους- δεν μπορούν να συμβαδίζουν με τα σημαντικά ζητήματα της έρευνας. Πολλώ δε μάλλον με τα θέματα της εκπαίδευσης, η οποία, κατά κοινή ομολογία, εξακολουθεί να είναι ελλιπέστατη καίτοι έχουμε μπροστά μας την πρόκληση του ψηφιακού μετασχηματισμού. Εκτιμούμε ότι, μέσα από την υφιστάμενη διόρθωση θα μπορούσαν να εξυπηρετηθούν, αν υπήρχε πραγματική πολιτική βούληση και σχέδιο.

Ειδικότερα, ο ρόλος των ελέγχων της πιστοποίησης των Προϊόντων Γεωγραφικής Ένδειξης, της καταγραφής δεδομένων και στατιστικών, της έρευνας και της εκπαίδευσης από έναν Υπεροργανισμό, για τον οποίο δεν προκύπτει ούτε η ενίσχυσή του με προσωπικό, ούτε περαιτέρω χρηματοδότησή του –αλλά, αντίθετα, ανοίγουν και την πόρτα για να παρέχει υπηρεσίες επί πληρωμή ως ιδιωτικός φορέας, όπως αναφέρεται στο άρθρο 21, παρ. δ’- ελλοχεύει τον κίνδυνο της αλλοίωσης του χαρακτήρα του και του επιδιωκόμενου στόχου του σχεδίου νόμου.

Σε κάθε περίπτωση, επί του προτεινόμενου σχεδίου θέλω να κάνω ορισμένες παρατηρήσεις και προτάσεις. Προτείνουμε ο Πρόεδρος και οι Αντιπρόεδροι να προκύπτουν μέσα από ανοιχτές διαδικασίες αξιολόγησης -τύπου OpenGov- και να εγκρίνονται, με διευρυμένη πλειοψηφία, από την αρμόδια Επιτροπή στην οποία θα λογοδοτούν ανά τρίμηνο. Είμαστε κάθετα αντίθετοι με τη διαδικασία πώλησης ακινήτων του Οργανισμού, με απόφαση του ΔΣ και έγκριση του Υπουργού. Προτείνουμε τη διαδικασία να την εγκρίνει η Βουλή, μιας και πρόκειται για δημόσια περιουσία. Προτείνουμε τη θέσπιση Συνηγόρου του Αγρότη, Κτηνοτρόφου, Συνεταιριστή, Μεταποιητή, ο οποίος θα παρεμβαίνει για πάσης φύσεως ζητήματα διενέξεων με τη διοίκηση. Θέλουμε να αναφέρεται ρητά πως πάσης φύσεως δαπάνες καταλαμβάνονται από την υποχρεωτικότητα ανάρτησης στη Διαύγεια.

Στο σημείο αυτό εκφράζουμε την ανησυχία μας για το άρθρο 45, ειδικά το σημείο 2, καθώς υπάρχει ενδεχόμενο να συναντήσουμε μπροστά μας τεράστιες εκτάσεις του δημοσίου, άρτιες προς καλλιέργεια, να μετατρέπονται σε φωτοβολταϊκά πάρκα ή ξενοδοχεία με το μανδύα του αγροτουρισμού. Προτείνουμε η διαδικασία αυτή να περιοριστεί αυστηρά και μόνο σε καλλιέργεια και αυτό μετά από ανοιχτή δημοπρασία.

Συμφωνούμε απόλυτα με το άρθρο 49, το οποίο προτείνουμε να αναφέρεται ρητά ως υποχρεωτικό με βαρύτατες κυρώσεις κατόπιν ηλεκτρονικών και επιτόπιων ελέγχων και με διασταύρωση των στοιχείων από την ΑΑΔΕ και τον ΟΠΕΚΕΠΕ με την προϋπόθεση ότι δεν θα επιβαρύνεται οικονομικά για όλη αυτή τη διαδικασία -που μπορεί να είναι και γραφειοκρατική- ο υπόχρεος.

Τέλος, θέλω να κάνω ένα σχόλιο για την συμμετοχή στους φορείς που εποπτεύονται από το Υπουργείο Αγροτικής Ανάπτυξης. Η συμμετοχή πρέπει να προκύπτει πάντα με έναν τρόπο αναλογικό και δημοκρατικό, δηλαδή, να υπάρχει μια ανταποδοτικότητα στη συμμετοχή. Στη χώρα μας οι δικαιούχοι ΟΣΔΕ είναι περίπου 600.000, εκ των οποίων οι 300.000 περίπου είναι κατά κύριο επάγγελμα αγρότες. Από αυτούς οι 70.000 περίπου είναι συνεταιροζόμενοι. Εκπροσωπούνται τριτοβάθμια περίπου 50.000. Άρα για να υπάρχει δημοκρατική και δίκαιη αναλογικότητα πρέπει να προκύπτει μέσα από το έργο και την προσπάθεια που διενεργεί και διαπράττει ο κάθε φορέας που συμμετέχει σε αυτή την εκπροσώπηση των συνεταιρισμών και των αγροτών κυρίως.

Σας ευχαριστώ και πάλι για τη δυνατότητα που μας δώσατε.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε τον κ. Κατσούλη.

Τον λόγο έχει ο κ. Νικόλαος Κακαβάς, Πρόεδρος του ΔΣ της Πανελλήνιας Ομοσπονδίας Γεωτεχνικών Δημοσίων Υπαλλήλων.

**ΝΙΚΟΛΑΟΣ ΚΑΚΑΒΑΣ (Πρόεδρος του ΔΣ της Πανελλήνιας Ομοσπονδίας Γεωτεχνικών Δημοσίων Υπαλλήλων, ΠΟΓΕΔΥ):** Να δηλώσουμε ότι εμείς ως Πανελλήνια Ομοσπονδία Γεωτεχνικών Δημοσίων Υπαλλήλων μετέχουμε στη σημερινή απεργία και υπάρχει ειδική άδεια από το ΔΣ για να μπορέσω να εκπροσωπήσω τους γεωτεχνικούς στη Βουλή.

Μετά λύπης μου ακούω τους φορείς, γιατί οι Κυβερνήσεις -οι όποιες Κυβερνήσεις- κάνουν αυτό που κάνουν κατά τη γνώμη τους και δεν ρωτούν τους καθ’ ύλην αρμόδιους. Σε αυτό το νομοσχέδιο, το οποίο είναι ένα νομοσχέδιο τροφίμων και ελέγχων τροφίμων, οι δύο θεσμικοί αρμόδιοι φορείς είναι το Γεωτεχνικό Επιμελητήριο και η ΠΟΓΕΔΥ.

Δεν ξέρω ο κ. Υπουργός, οχτώ μήνες τώρα, με ποιους από τους δύο θεσμικούς φορείς διαβουλεύτηκε. Πάντως εμείς δεν ήμασταν στη διαβούλευση. Τώρα αν διαβουλεύτηκε με τους γνωστούς άγνωστους διαδρομιστές-σουλατσαδόρους που πηγαίνουν στα γραφεία των Υπουργών και ενώ εκπροσωπούν μόνο τον εαυτό τους δεσμεύονται και για κάποιους άλλους, αυτό δεν το ξέρω. Φοβάμαι μήπως αυτό έγινε, όπως έγινε και με το Προεδρικό Διάταγμα για τα επαγγελματικά δικαιώματα του Βορίδη. Βλέπω λοιπόν και ακούω μετά λύπης μου ότι εδώ έρχονται οι φορείς και λένε τον πόνο τους για το ατομικό τους πρόβλημα.

Κύριοι, ένα νομοσχέδιο για να είναι χρήσιμο στους πολίτες και όχι στους πολιτευόμενους θα πρέπει να έχει αρχή, μέση και τέλος. Απευθύνομαι στους παραγωγικούς φορείς ρωτώντας τους. Αυτό το νομοσχέδιο έχει αρχή, μέση και τέλος; Όχι. Επιλύει τα προβλήματα των αλληλοκαλύψεων των ελεγκτικών μηχανισμών; Όχι.

Διότι μην ξεχνάτε ότι έτσι όπως είναι η νομοθεσία που έφτιαξαν οι πολιτικοί και όχι οι τεχνοκράτες που είμαστε εμείς, σε ένα μαγαζάκι ή σε μία στάνη, σε έναν στάβλο ή σε μία επιχείρηση μπαίνουν 3 και 4 ελεγκτικοί φορείς για το ίδιο θέμα και πετάγονται οι άνθρωποι στον ύπνο τους.

Υπάρχει ενιαίος ελεγκτικός μηχανισμός όπως προτείνουν οι γεωτεχνικοί; Όχι. Και ξέρετε γιατί δεν υπάρχει; Γιατί αν υπάρξει ενιαίος ελεγκτικός μηχανισμός γεωτεχνικών επιθεωρήσεων και ελέγχων θα χάσουν τη θέση τους κάποιοι στα Διοικητικά Συμβούλια, κάποιοι στα Πανεπιστήμια, κάποιοι στις Περιφέρειες, κάποιοι στα Υπουργεία και πάει λέγοντας. Δηλαδή νομοθετούμε για τους πολιτευόμενους και όχι για τους πολίτες,

Επιλύει τα προβλήματα, για να λύσουν τα μεγάλα θέματα που είναι τα ΠΟΠ και τα ΠΓΕ που είναι ο θησαυρός της Ελλάδος; Όχι, φυσικά. Διότι εκεί, τι θέλουμε; Θέλουμε να υπάρχουν οι «γκρίζες ζώνες» ούτως ώστε τα γνωστά «λαμόγια» των τροφίμων να μπαίνουν και να παίρνουν τον ιδρώτα των ανθρώπων που παράγουν και οι ίδιοι με ένα τηλέφωνο να βγάζουν εκατομμύρια. Δυστυχώς, αυτό επιχειρείτε σε αυτό το νομοσχέδιο. Είναι η ταφόπλακα, είναι ένα νομοσχέδιο το οποίο αυτή τη στιγμή δεν πρόκειται να λύσει τίποτα.

Θέλω να θέσω και ένα ακόμα ερώτημα στου πολιτικούς. Αναρωτηθήκατε ποτέ, όταν φτιάχνετε νομικά πρόσωπα, θεσμούς ή το οτιδήποτε εάν έχουν προσθετική αξία; Εάν δίνουν πλούτο ή φτώχεια; Eμείς, λοιπόν, αυτό που σας έχουμε προτείνει δίνει πλούτο και όχι φτώχεια. Ποια είναι η τεράστια διαφορά; Ότι δεν ενδιαφερόμαστε για τους κολλητούς μας. Ενδιαφερόμαστε μόνο για τους ειδικούς.

Θέλω να πω και κάτι ακόμα μιας και με ακούει ο κ. Γεώργιος Καρασμάνης και επειδή οι υπόλοιποι που παραβρίσκεστε είστε καινούριοι, εγώ έχω 23 χρόνια στην Επιτροπή. Το 2011 είχε επιχειρήσει η τότε Κυβέρνηση του κ. Παπαδήμα με τη συγκυβέρνηση ολίγον από ΝΔ, ΛΑΟΣ και τα λοιπά, να καταθέσει κάτι αντίστοιχο με Υπουργό τον κ. Σκανδαλίδη. Δείτε τα πρακτικά της Βουλής. Είχα πει ότι, αν περάσει αυτό το νομοσχέδιο, που πέρασε από την Επιτροπή, εγώ θα πάω με τα πόδια στη Θεσσαλονίκη. Σας πληροφορώ ότι μπήκε στην Ολομέλεια και με δικιά μας παρέμβαση στον τότε Πρόεδρο της ΝΔ, κ. Αντώνη Σαμαρά, συναντηθήκαμε με τον Εισηγητή από πλευράς της ΝΔ, κ. Γεώργιο Κασαπίδη, που απέσυρε τη στήριξή του και το νομοσχέδιο αυτό, για πρώτη φορά στα χρονικά της Βουλής, μπήκε στην Ολομέλεια και δεν ψηφίστηκε. Το ξέρετε τι σήμαινε αυτό; Ότι έπρεπε να πέσει η Κυβέρνηση. Ήταν κάτι αντίστοιχο αυτού του νομοσχεδίου.

Ερχόμαστε, τώρα να δούμε τι προσφέρει αυτό το νομοσχέδιο. Προστατεύει; Προφυλάσσει; Πάει την Ελλάδα ένα βήμα εμπρός; Τίποτα από όλα αυτά, κύριοι. Ήρθε ο Πρύτανης από το Πανεπιστήμιο Μεσογείου της Κρήτης «να πει τον πόνο του» για τα επαγγελματικά δικαιώματα, για να έχει πελάτες τους υποψήφιους νεολαίους, να μπούνε στο Πανεπιστήμιο για να μην χάσει τη δουλειά του και δεν άκουσα τον Πρύτανη του Γεωπονικού Πανεπιστημίου να πει κάτι. Κύριοι, τα επαγγελματικά δικαιώματα είναι αρμοδιότητα του Γεωτεχνικού Επιμελητηρίου και κανενός άλλου. Αυτό είναι το καθ’ ύλην αρμόδιο. Ούτε οι πολιτικοί, ούτε κανένας άλλος. Το μόνο που είναι εκ του νόμου υπεύθυνο για τα επαγγελματικά δικαιώματα είναι το Γεωτεχνικό Επιμελητήριο. Γίνετε αυτό κατανοητό για να λείψει αυτή η κουβέντα;

Ένα από τα τελευταία άρθρα που είναι υπέρ των αγροτών θα σας πω κάτι για τον Φορέα του Ελαιώνα. Άκουσα προηγουμένως τη Γενική Γραμματέα του ΤΟΕΒ από τη Φωκίδα και σκεφτόμαστε πως υπάρχουν και υγιείς φωνές. Όταν έγινε αυτός ο Φορέας ρωτήθηκαν οι τοπικοί φορείς; Συζήτησαν μεταξύ τους; Ήταν θέμα για εξαντλητικό διάλογο; Γνωρίζουν και το γνωρίζει όλος ο κόσμος, ότι ο τομέας της ελαιοκαλλιέργειας υπάγεται στους κώδικες ορθής γεωργικής πρακτικής. Αυτά έχουν ληφθεί υπόψη; Με την ομάδα παραγωγών που ορθά συστήνουμε, τους δίνουμε τη δυνατότητα να μετέχουν σε όλα τα στάδια πώλησης και μεταποίησης ή απλώς φτιάχνουμε έτσι μόνο για να φτιάξουμε έναν Φορέα και μετά να έρθουν οι ιδιώτες να τα εκμεταλλευτούν; Όλα αυτά τα έχει σκεφτεί κανείς;

Τελειώνοντας, κ. Πρόεδρε, θα ήθελα να πω το εξής. Εμείς κάναμε δυο μεγάλες διοικητικές μεταρρυθμίσεις τα τελευταία 25 χρόνια. Η μία ήταν να πάει το πολύπαθο ΟΣΔΕ στο OpenGov που επιτέλους το G-Cloud ανήκει στον λαό και όχι στον χορηγό. Περάσαμε από χίλια κύματα αλλά παρ’ όλα αυτά το πετύχαμε. Το δεύτερο ήταν να φέρουμε τα δάση εκεί που ανήκουν, στην κεντρική διοίκηση όπως αρμόζουν. Ποιους είχαμε απέναντί μας; Τους χορηγούς, τους σπόνσορες και αυτούς που ήταν στα payroll που δεν είμαστε εμείς. Γι’ αυτό λοιπόν, όπως είχαμε υπομονή 25 χρόνια και κάναμε αυτές τις δύο μεγάλες διοικητικές μεταρρυθμίσεις, αυτές οφείλονται σε εμάς και όχι στους πολιτικούς, έτσι θα κάνουμε τώρα και αυτό το Υπουργείο, το Υπουργείο Τροφίμων και Αγροτικής Ανάπτυξης. Διότι η αγροτική ανάπτυξη θα είναι πρότυπο, θα έχει ενιαίους γεωτεχνικούς ελεγκτικούς μηχανισμούς, θα είναι υπέρ των πολιτών και όχι υπέρ των πολιτευόμενων και «θα μπει ο κάθε κατεργάρης στον πάγκο του».

Αυτό να θυμάστε πως θα γίνει πάρα πολύ γρήγορα, διότι εμείς δεν εξαρτιόμαστε από κανέναν, μόνο από τα μέλη μας και την τεχνοκρατική μας γνώση. Σας ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κασσελάκης Ιωάννης, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μακρή-Θεοδώρου Ελένη, Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Βασίλειος, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος – Χρήστος, Γάκης Δημήτριος, Μαμουλάκης Χαράλαμπος (Χάρης), Μιχαηλίδης Ανδρέας, Μπάρκας Κωνσταντίνος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Τελιγιορίδου Ολυμπία, Τζάκρη Θεοδώρα, Χαρίτσης Αλέξανδρος (Αλέξης), Πουλάς Ανδρέας, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος και Λογιάδης Γεώργιος.

Ευχαριστούμε τον κ. Κακαβά. Θα ήθελα να σημειώσω μόνο ότι είναι καλό να μην κάνουμε χαρακτηρισμούς ή σχόλια για άλλους εκπροσώπους φορέων, παρά μόνο να μένουμε στο αντικείμενο που είναι ο σχολιασμός του νομοσχεδίου.

Αν και είναι εκτός διαδικασίας, μας ζήτησε να δώσει μια απάντηση ο κ. Κατσαράκης στα λεγόμενα του κ. Κακαβά. Θα ήθελα να για ένα λεπτό να σχολιάσει και να απαντήσει επί του προσωπικού.

Τον λόγο έχει ο κύριος Κατσαράκης.

**ΝΙΚΟΛΑΟΣ ΚΑΤΣΑΡΑΚΗΣ (Πρύτανης του Ελληνικού Μεσογειακού Πανεπιστημίου (ΕΛΜΕΠΑ)):** Ευχαριστώ πάρα πολύ κύριε Πρόεδρε.

Πραγματικά δεν καταλαβαίνουμε τις αιτιάσεις του κ. Κακαβά. Αυτό που εγώ θα ήθελα να πω είναι ότι είμαι Πρύτανης του Ελληνικού Μεσογειακού Πανεπιστημίου, ενός δημόσιου Πανεπιστημίου, το οποίο εποπτεύει η ελληνική πολιτεία. Το Πανεπιστήμιο αυτό και το Τμήμα Γεωπονίας έχει αποφοίτους, οι οποίοι αυτή τη στιγμή είναι όμηροι μιας κατάστασης. Κάποιων συμφερόντων; Πάντως κάποιας κατάστασης. Οι απόφοιτοι, λοιπόν, αυτοί δικαιούνται να έχουν τα επαγγελματικά δικαιώματα που αντιστοιχούν στον τίτλο σπουδών τους με 5ετές Πρόγραμμα Σπουδών πιστοποιημένο από την ΕΘΑΑΕ, ενιαίο και αδιάσπαστο μεταπτυχιακός τίτλος σπουδών επιπέδου 7. Δεν δέχομαι, λοιπόν, καμία απολύτως αιτίαση, καμία απολύτως κατηγορία απέναντι στους φοιτητές μας, απέναντι στους αποφοίτους του Ελληνικού Μεσογειακού Πανεπιστημίου.

Ένα τελευταίο σχετικά με τα επαγγελματικά δικαιώματα και σας ευχαριστώ πολύ για την παρέμβαση αυτή κ. Πρόεδρε. Υπάρχει η σύμφωνη γνώμη του ΓΕΩΤΕΕ με το έγγραφο με Αριθμό Πρωτοκόλλου 4238 από τις 26/6/2021. Το ΓΕΩΤΕΕ λοιπόν επισήμως έχει εκφράσει την σύμφωνή του γνώμη.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Κύριε Κατσαράκη σας ευχαριστούμε πολύ.

Τον λόγο έχει ο κ. Τσιάμπας.

**ΚΩΣΤΑΝΤΙΝΟΣ ΤΣΙΑΜΠΑΣ (Πρόεδρος του Πανελληνίου Συλλόγου Εργαζομένων στον Οργανισμό Γεωργικών Ασφαλίσεων (ΠΣΕ ΕΛΓΑ)):** Καλημέρα σας και ευχαριστώ πολύ κ. Πρόεδρε. Δεν θα χρειαστώ όλο το χρόνο μιας και θα σχολιάσουμε κυρίως τις διατάξεις που αφορούν τον Οργανισμό, τον ΕΛΓΑ.

Θα ήθελα να αναφέρω πρώτα δύο σημεία, τα οποία χρήζουν διόρθωσης ως προς το λεκτικό. Συγκεκριμένα αναφέρομαι στο άρθρο 25 όπου στην επεξήγηση του ακρωνυμίου ΕΛΓΑ αναφέρεται ως Ειδικός Λογαριασμός Γεωργικών Αποζημιώσεων, το οποίο βέβαια προέρχεται από τον αρχικό ν.4336/2015. Στη συνέχεια, στο άρθρο 43, αναφέρεται για τις ενισχύσεις που χορηγούνται από το ΥΠΑΑΤ και τον Οργανισμό Ελληνικών Γεωργικών Ασφαλίσεων. Θα ήθελα να ξεκαθαρίσουμε ότι ο ΕΛΓΑ χορηγεί αποζημιώσεις και μόνο στο πλαίσιο των κρατικών οικονομικών ενισχύσεων, οι οποίες έχουν ανατεθεί ως προς τη διαχείρισή τους στον ΕΛΓΑ, χορηγούνται ως ενισχύσεις.

Επί της ουσίας του νομοσχεδίου, να πάμε στο άρθρο 48, όπου στην παράγραφο 1, προστίθεται η περίπτωση β, σύμφωνα με την οποία αυξάνεται το ανώτατο ετήσιο όριο αποζημίωσης για κάποιες ζημιές ως το 100% της ασφαλιζόμενης αξίας της παραγωγής. Εδώ, θα θέλαμε να πούμε ότι η συγκεκριμένη διάταξη, για καταβολή αποζημιώσεων στο 100% της ασφαλιζόμενης αξίας, ως εργαζόμενοι ζητάμε να ενταχθεί στο κανονιστικό πλαίσιο του ΕΛΓΑ, αφού προηγουμένως εξασφαλιστεί επαρκής χρηματοδότηση και να εφαρμόζεται με συγκεκριμένους όρους και προϋποθέσεις έτσι ώστε να υπάρχει ίση μεταχείριση των ασφαλισμένων παραγωγών μας και να μην εφαρμόζονται, βεβαίως, κατά περίπτωση.

Σε κάθε περίπτωση, θα θέλαμε να διασφαλίζεται η βιωσιμότητα του γεωργοασφαλιστικού συστήματος η οποία, ως γνωστόν, εξαιτίας των ιδιαίτερα μεγάλων ζημιών τα τελευταία έτη χρειάζεται θα λέγαμε πως θα πρέπει να προστεθεί στις εισφορές των αγροτών και επιπλέον κρατική χρηματοδότηση αλλά και εξασφάλιση Κοινοτικών Πόρων.

Ως προς αυτά τα θέματα ήταν η τοποθέτηση μας κ. Πρόεδρε. Σας ευχαριστώ και πάλι για το χρόνο που μου δώσαμε.

**ΔΙΟΝΥΣΗΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε τον κ. Τσίαμπα.

Συνεχίζουμε με τον κ. Βασίλη Παρόλα, Επιστημονικό Συνεργάτη του Συνδέσμου Ελληνικής Κτηνοτροφίας. Έχετε τον λόγο για 5 λεπτά.

**ΒΑΣΙΛΕΙΟΣ ΠΑΡΟΛΑΣ (Επιστημονικός Συνεργάτης του Συνδέσμου Ελληνικής Κτηνοτροφίας ΣΕΚ):** Κύριε Πρόεδρε,αγαπητοί βουλευτές, κυρίες και κύριοι, εκ μέρους του Συνδέσμου Ελληνικής Κτηνοτροφίας θα ήθελα να αναφέρω πως το νομοσχέδιο αυτό θα πρέπει να αποσυρθεί προκειμένου να συζητηθεί εκ νέου σε μια άλλη βάση με τις αναγνωρισμένες διαεπαγγελματικές οργανώσεις του κλάδου και φορείς των αγροτών και κτηνοτρόφων.

Με το παρών νομοσχέδιο επιχειρείται η δημιουργία ενός ρυθμιστικού πλαισίου για την οργάνωση και λειτουργία του Ελληνικού Γεωργικού Οργανισμού το οποίο πιστεύουμε ότι αναμένεται να δημιουργήσει ακόμα περισσότερα προβλήματα από αυτά που ήδη υπάρχουν. Κατατέθηκε αιφνιδιαστικά χωρίς να προηγηθεί εκτενής συζήτηση και ανταλλαγή απόψεων με τους αναγνωρισμένους φορείς του κλάδου, επι πλείστον και άκρως σοβαρών ζητημάτων όπως αυτά άπτονται της παραγωγής, της μεταποίησης και εμπορίας, της διασφάλισης ποιότητας και των απαραίτητων ελέγχων της παραγωγής και διακίνησης των αγροτικών προϊόντων.

Δεν υπήρξε καμία διαβούλευση με τους φορείς των κτηνοτρόφων που εκπροσωπώ και τις μονάδες επεξεργασίας και εμπορίας κτηνοτροφικών προϊόντων που σημαντικό μέρος των εσόδων του Οργανισμού, μερικά εκατομμύρια ευρώ, προέρχεται από τις εισφορές τους. Και αυτό θεωρούμε ότι είναι αδιανόητο να παίρνονται αποφάσεις για αγροτική έρευνα, εκπαίδευση, κατάρτιση, επιστημονική υποστήριξη των παράγωγων, το σχέδιο υλοποίησης των έργων και προγραμμάτων, την προώθηση, την διασφάλιση της ποιότητας των αγροτικών προϊόντων και να απέχουν από τα όργανα λήψης των αποφάσεων οι καθ’ ύλην αρμόδιοι φορείς της παραγωγικής αλυσίδας.

Πέραν αυτού, έχουμε ακουστεί σαν Σύνδεσμος Ελληνικής Κτηνοτροφίας μέσω της διαύγειας με τις παρατηρήσεις μας επί συγκεκριμένων άρθρων του νομοσχεδίου. Αναφέρω ενδεικτικά ορισμένα όπως για το Διοικητικό Συμβούλιο. Θεωρούμε απαραίτητη την συμμετοχή στο ΔΣ του ΕΛΓΟ-ΔΗΜΗΤΡΑ εκπροσώπου των αναγνωρισμένων Διεπαγγελματικών Οργανώσεων Κρέατος, Φέτας και Κτηνοτροφίας.

Δεύτερον, την συμμετοχή εκπροσώπου, ανά διετία, από τον Σύνδεσμο Ελληνικής Κτηνοτροφίας και την Πανελλήνια Ένωση Κτηνοτροφών. Πρακτική οργανωτική, με το άρθρο 9 «Βασική οργανωτική διάρθρωση του ΕΛΓΟ-ΔΗΜΗΤΡΑ», το οποίο με την σύσταση Γενικής Διεύθυνσης ανά τομέα παραγωγής με στόχο την αναβάθμιση και διεύρυνση των ποιοτικών και εξειδικευμένων υπηρεσιών ανά τομέα.

Στο Συμβούλιο Εμπειρογνωμόνων ΕΛΓΟ-ΔΗΜΗΤΡΑ προτείνουμε η σύνθεσή του να είναι 9μελής και να συμμετέχουν εκπρόσωποι των επαγγελματικών οργανώσεων κρέατος, φέτας και κτηνοτροφίας, δεδομένου ότι τα μέλη αυτών των οργανώσεων συμβάλλουν θεσμοθετημένα και ουσιαστικά στα ετήσια έσοδα του ΕΛΓΟ-ΔΗΜΗΤΡΑ.

Για το άρθρο 13 και την Επιτροπή Αγροτικής Έρευνας, θα ήθελα να σημειώσω πως το βασικό πρόβλημα εντοπίζεται στην ελλιπή σύνδεση των προτεραιοτήτων και της στρατηγικής για την έρευνα με τις πραγματικές ανάγκες της παραγωγικής βάσης αφού τα ερευνητικά έργα βασίζονται κυρίως στα ενδιαφέροντα της ακαδημαϊκής ερευνητικής κοινότητας. Υπάρχει επίσης αδυναμία συντονισμού και αποτίμησης των αποτελεσμάτων των ερευνητικών δεδομένων καθώς και χαμηλός βαθμός διασύνδεσης των ερευνητικών φορέων με τις επιχειρήσεις των κλάδων γεωργίας και κτηνοτροφίας.

Εδώ, θα θέλαμε να προτείνουμε τη συμμετοχή εκπροσώπου στην Επιτροπή Αγροτικής Έρευνας των αναγνωρισμένων Διεπαγγελματικών Οργανώσεων Κρέατος, Γάλακτος και Κτηνοτροφίας καθώς, επίσης και την ανά διετία συμμετοχή του Συνδέσμου Ελληνικής Κτηνοτροφίας και της Πανελλήνιας Ένωσης Κτηνοτρόφων. Υπάρχουν και άλλα, αρκετά, θέματα που αναφέρονται στην παρέμβαση που κάναμε μέσω της διαύγειας και αναφέρονται σε περισσότερα άρθρα.

Επανέρχομαι στην αρχική μου διαπίστωση όπως βγήκε από την συνεδρίαση του ΔΣ του ΣΕΚ και την ανέφερα προηγούμενος στην εισαγωγική μου τοποθέτηση. Η πρόταση απόσυρσης για συζήτηση σε άλλη βάση με τους φορείς των αγροτών και κτηνοτρόφων και της αναγνωρισμένες Διεπαγγελματικές Οργανώσεις Κρέατος και Φέτας. Θα πρέπει να ξεκινήσει η όλη συζήτηση από την αρχή, σε βάθος, αλλά με συμμετοχή εκείνων για τους οποίους υπάρχει το ΕΛΓΟ-ΔΗΜΗΤΡΑ. Για τους αγρότες και τους κτηνοτρόφους.

Ευχαριστώ πολύ.

**ΔΙΟΝΥΣΗΣ ΣΤΑΜΕΝΗΤΗΣ (Προεδρεύων της Επιτροπής ):** Και εμείς ευχαριστούμε τον κ. Παρόλα με την τοποθέτηση του οποίου ολοκληρώθηκε η ακρόαση των φορέων.

Θα συνεχίσουμε με τις ερωτήσεις των Βουλευτών δίνοντας τον λόγο στον κ. Αραχωβίτη.

**ΣΤΑΥΡΟΣ ΑΡΑΧΩΒΙΤΗΣ:** **Σας ευχαριστώ κύριε Πρόεδρε, να ευχαριστήσουμε και τους φορείς για την παρουσία τους εδώ παρότι είναι ημέρα απεργίας της ΓΣΕΕ και της ΑΔΕΔΥ. Εκφράσαμε τους προβληματισμούς μας από χθες στην Επιτροπή κ. Πρόεδρε.**

**Παρ’ όλα αυτά, θα ήθελα να ρωτήσω τον Πρόεδρο του Συλλόγου Εργαζομένων στον ΕΛΓΟ, αναφερθήκατε αναλυτικά ότι δεν προβλέπεται εσωτερικός κανονισμός λειτουργίας στο νομοσχέδιο. Η ίδια ερώτηση αφορά και τον κ. Σαμούρη της Ένωσης Ερευνητών. Στη διαβούλευση που είχε προηγηθεί μέχρι την κατάθεση του νομοσχεδίου υπήρχε συζήτηση για εσωτερικό κανονισμό λειτουργίας; Υπάρχουν δικές σας προτάσεις; Θα θέλαμε να ακούσουμε τις προτάσεις σας πάνω σε αυτό.**

**Θα ήθελα αν ο κ. Μόσχος από την Διεπαγγελματική Οργάνωση Φέτας είναι ακόμα σε σύνδεση, να μας πει για τους ελέγχους για τους οποίους ανοίγεται η δυνατότητα να δίνονται σε ιδιώτες. Θα ήθελα να μας πει τι τον προβληματίζει, να εξειδικεύσει λίγο την άποψή του πάνω σε αυτό.**

**Ο κ. Κατσούλης από την ΣΑΣΣΟΕ αναφέρθηκε στο άρθρο 45 και θέλαμε να ακούσουμε πιο ξεκάθαρα την άποψή του πάνω σε αυτό το άρθρο.**

**Και τέλος μια ερώτηση για την Ένωση Εργαζομένων ΕΛΓΑ, να μας πει αν προβληματίζει τους εργαζόμενους η κατά περίπτωση νομοθέτηση.**

**Σας ευχαριστώ.**

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής): Ευχαριστούμε τον κ. Αραχωβίτη.**

**Τον λόγο είχε ο κ. Πουλάς.**

**ΑΝΔΡΕΑΣ ΠΟΥΛΑΣ (Ειδικός Αγορητής του Κινήματος Αλλαγής):Ευχαριστώ κύριε Πρόεδρε.**

**Θα ήθελα να υποβάλλω μία ερώτηση στον εκπρόσωπο των κτηνοτρόφων, κ. Παρόλα, εάν θεωρούν ότι το υπάρχον θεσμικό πλαίσιο για την προστασία των γαλακτοκομικών προϊόντων από τις ελληνοποιήσεις, λειτουργεί στην πράξη. Τι περισσότερο χρειάζεται να γίνει και ποιες είναι οι προτάσεις τους. Ποια είναι η άποψή τους για τη λειτουργία του συστήματος «Άρτεμις» δυο χρόνια τώρα στη Θεσσαλία και αν η αύξηση των τιμών των γαλακτοκομικών προϊόντων στα σούπερ μάρκετ λειτούργησε υπέρ των παραγωγών. Τι πρωτοβουλίες πρέπει να αναλάβει κατά την άποψή τους ο ΕΛΓΟ-ΔΗΜΗΤΡΑ σε αυτό το κομμάτι της κτηνοτροφίας.**

**Όσον αφορά το Σύλλογο Εργαζομένων του ΕΛΓΟ-ΔΗΜΗΤΡΑ θέλω να ρωτήσω, ποιες είναι οι ελλείψεις του προσωπικού αυτή τη στιγμή; Πόσες προσλήψεις και σε ποιες ειδικότητες χρειάζονται έτσι ώστε ο Οργανισμός να γίνει λειτουργικός.**

**Ευχαριστώ πολύ.**

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής): Ευχαριστούμε τον κ. Πουλά.**

**Τον λόγο έχει η κυρία Μανωλάκου.**

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ): Ευχαριστώ πολύ κ. Πρόεδρε.**

**Απευθύνομαι στον Πρόεδρο του Συλλόγου Εργαζομένων ΕΛΓΟ-ΔΗΜΗΤΡΑ τον κ. Κάτσαρη. Ανέφερε τις διαφωνίες που έχει ο σύλλογος λέγοντας ότι δεν λύνονται προβλήματα αλλά δημιουργούνται, ότι δημιουργούνται μορφές ιδιωτικοποίησης και συνδέονται με ιδιωτικά συμφέροντα. Ωστόσο για τον αριθμό των εργαζομένων, ανέφερε ότι οι συμβασιούχοι είναι περισσότεροι από τους μόνιμους. Το ερώτημά μου είναι τι ποσοστό από τις ανάγκες καλύπτεται και αν οι συμβασιούχοι καλύπτουν πάγιες και οργανικές θέσεις. Επίσης, στο κείμενο που στείλατε σε όλα τα κόμματα υπάρχει μια αναφορά στη σελίδα 2, που λέει ότι στη δημόσια διαβούλευση από τα 28 άρθρα δεν επιτρεπόταν ο σχολιασμός στα 18. Είναι πολλά. Δηλαδή, ούτε στο 64 % των άρθρων, απαγορευόταν παρατήρηση, γνώμη, ή διαφωνία. Από που εκπορευόταν αυτό;**

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):Με το που έληξε η διαβούλευση δεν επιτρεπόταν. Σε αυτά τα άρθρα, σε όλα τα άρθρα υπάρχουν σχόλια σε αυτά που λέτε τα 18. Υπάρχουν σχόλια τα οποία έγιναν κατά τη διάρκεια της διαβούλευσης. Απλά με το που κλείνει η διαβούλευση μετά δεν μπορείς να κάνεις. Προφανώς, υπάρχει κάποια παρανόηση. Σε πολλά από αυτά τα άρθρα υπάρχουν σχόλια τα οποία έγιναν κατά την προβλεπόμενη διάρκεια της διαβούλευσης.**

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ):** Στον Περιφερειάρχη τον κ. Σπανό ο οποίος αναφέρθηκε στον Ελαιώνα της Άμφισσας. Ξέρουμε ότι έχει καεί δύο φορές. Αναφέρθηκε ότι χρειάζεται αστυνόμευση για την πυρκαγιά όμως, πώς μπορεί να είναι αυτό ατομική ευθύνη, όταν μεγάλο ποσοστό των δικαιούχων, των ιδιοκτητών είναι μικροί που αναγκάζονται να κάνουν και άλλη δουλειά για να ζήσουν. Μήπως, θα χρειαζόταν ενίσχυση της Πυροσβεστικής, ώστε να μπορεί να κάνει περιπολίες, να υπάρχει πρόληψη και ρωτάω αν η Περιφέρεια έχει πάρει τέτοιες πρωτοβουλίες.

Ευχαριστώ πολύ.

**ΔΙΟΝΥΣΗΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε την κυρία Μανωλάκου.

Συνεχίζουμε δίνοντας τον λόγο στον κ. Ευάγγελο Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Από μέρους της Διοίκησης, εκφράστηκε η άποψη ότι με το νομοσχέδιο ο Οργανισμός αποκτά ένα θεσμικό πλαίσιο που θα λύσει τα προβλήματα. Πώς θα γίνει όμως αυτό, όταν την ίδια στιγμή ομολογήθηκε ότι πρόκειται για σχέδιο-πλαίσιο που χρειάζεται πολλές διατάξεις ακόμη και είναι αδύνατον, ως άποψη η οποία εκφράστηκε στην αρχή, να μπορεί να υλοποιηθεί το συγκεκριμένο σχέδιο νόμου.

Αντίθετα, κατά τους εργαζόμενους, το νομοσχέδιο χαρακτηρίζεται από ημιτέλεια και αποσπασματικότητα. Ειδικά οι ερευνητές καταγγέλλουν ότι αυτό που κατατέθηκε είναι εντελώς διαφορετικό με αυτό που συζητήθηκε και που όταν θα εφαρμοστεί θα χρειαστεί πληθώρα αποφάσεων και εγκυκλίων. Αυτό αποτελεί το βασικότερο πρόβλημα γιατί αντιλαμβάνεστε ότι δεν μπορεί ο νόμος να είναι αποτελεσματικός.

Επομένως οι εργαζόμενοι και οι ερευνητές ουσιαστικά συμφωνούν, τουλάχιστον σύμφωνα με αυτά που ακούσαμε και με αυτά που διαβάσαμε, στην απόσυρση του συγκεκριμένου νομοσχεδίου. Επαναλαμβάνω αυτό το ερώτημα, γιατί πραγματικά η θέση των εργαζομένων είναι πάρα πολύ σοβαρή διότι οι ίδιοι πρωτύτερα είχαν ασχοληθεί με τα προβλήματα και είχαν ολοκληρώσει μια πρώτη πρόταση για τη νομοθετική πρωτοβουλία που χρειαζόταν ο εργασιακός τους χώρος. Επιπροσθέτως πρέπει οπωσδήποτε να επανέλθουν σε μια ουσιαστική συζήτηση που θα έχει ένα αποτέλεσμα.

Όσον αφορά τον Ελαιώνα της Άμφισσας. Το κύριο ζητούμενο σήμερα για τον Ελαιώνα είναι η ολοκλήρωση του έργου της άρδευσης, τα χρήματα για το οποίο υπάρχουν. Μόνο τότε θα δημιουργηθούν οι προϋποθέσεις ώστε η όλη παρέμβαση που επιχειρείται να αποτελέσει το ισχυρό εργαλείο στην προστασία του Ελαιώνα. Συμπερασματικά λοιπόν, αφού χρήματα υπάρχουν να ολοκληρωθεί το έργο της άρδευσης. Περισσότερα γι’ αυτό το θέμα θα πούμε στην Ολομέλεια. Ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε τον κ. Αποστόλου.

Τον λόγο έχει η κυρία Ελένη Μακρή-Θεόδωρου, Εισηγήτρια της Πλειοψηφίας.

**ΕΛΕΝΗ ΜΑΚΡΗ - ΘΕΟΔΩΡΟΥ ( Εισηγήτρια της Πλειοψηφίας):** Σας ευχαριστώ πολύ.

Μια ερώτηση για τον Πρόεδρο των Εργαζομένων, κ. Κάτσαρη. Όταν το θέμα των ελέγχων είναι τόσο σημαντικό για την ελληνική κοινωνία, ο ίδιος παραδέχθηκε ότι υπάρχει έλλειψη προσωπικού. Ποια είναι η δική τους πρόταση; Ποια είναι η πρόταση των εργαζομένων για να καλυφθούν άμεσα οι έλεγχοι; Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής)**: Ευχαριστούμε την κυρία Μακρή με την οποία έκλεισε ο κύκλος των ερωτήσεων προς τους φορείς.

Θα συνεχίσουμε δίνοντας τον λόγο στους φορείς που δέχθηκαν ερωτήσεις ξεκινώντας από το Σύλλογο Εργαζομένων ΕΛΓΟ-ΔΗΜΗΤΡΑ.

Τον λόγο έχει η κυρία Κουτσανέλλου, Γραμματέας του Συλλόγου.

**Μαργαρίτα Κουτσανέλλου (Γραμματέας του Συλλόγου Εργαζομένων ΕΛΓΟ-ΔΗΜΗΤΡΑ)**: Καταρχάς να πω ότι ο Πρόεδρος βρίσκεται στην απεργιακή συγκέντρωση στην Καλαμάτα και για ακόμη μία φορά θα καταγγείλουμε το γεγονός ότι για ένα τόσο σημαντικό νόμο, που αφορά πρώτα απ’ όλα τους εργαζόμενους, βρισκόμαστε στην εξαιρετικά δύσκολη κατάσταση να προσπαθούμε να βρισκόμαστε εκεί που πραγματικά σήμερα καλούμαστε και παράλληλα να προσπαθούμε να υπερασπιστούμε τον ρόλο του δημόσιου Οργανισμού.

Θα πω ότι όλοι όσοι από τους ομιλητές επαίνεσαν το νομό για τις λύσεις που δίνει, θα έπρεπε να λάβουν υπόψη τους πως η οργάνωση και λειτουργία που υποτίθεται ότι είναι το περιεχόμενο αυτού του νόμου, είναι κάτι που τον πρώτο λόγο τον έχουν οι ίδιοι οι εργαζόμενοι. Αυτό σημαίνει ότι θα ήταν καλό να προβληματιστούν λίγο περισσότερο για το γεγονός ότι εξέφρασαν οι εργαζόμενοι με αυτό τον απόλυτο τρόπο την αντίθεσή τους σε έναν νόμο που τον χρειάζονταν.

Υπό τις δύσκολες συνθήκες στις οποίες βρίσκομαι αυτή τη στιγμή -εννοώ ότι δεν μπορώ να καταγράψω τα ερωτήματα που θέλω γιατί είμαι στο δρόμο για να πάω στην απεργία- νομίζω όμως ότι έχω την συγκρότηση να απαντήσω ότι στο ζήτημα των υπηρεσιακών αναγκών προφανώς και είμαστε υποστελεχωμένοι. Προσπαθούμε αυτή την περίοδο να καταγράψουμε συγκεκριμένα τις υπηρεσιακές ανάγκες που έχουμε. Ένα όμως σας μεταφέρω ως μήνυμα. Δεν υπάρχει ένας εργαζόμενος μέσα στον Οργανισμό -ανεξάρτητα από πολιτικές πεποιθήσεις- που να μην κραυγάζει ότι ο Οργανισμός στην ουσία βρίσκεται στον «αυτόματο πιλότο», λόγω της υποστελέχωσης. Εμείς δεν θέλουμε ούτε δεκανίκια, ούτε ανθρώπους που είναι με το ένα πόδι μέσα στον Οργανισμό και με το άλλο μισό έξω. Δεν θέλουμε ανθρώπους, οι οποίοι να μην υπόκεινται στην ιεραρχία και να μην είναι υπόλογοι, σύμφωνα με τους υπηρεσιακούς κανονισμούς που διασφαλίζουν την ακεραιότητα, την ανεξαρτησία και την αποτελεσματικότητα του έργου του Οργανισμού.

Αυτό πρακτικά σημαίνει ότι στο ζήτημα για παράδειγμα των ελέγχων, όπου έγιναν οι ερωτήσεις ειδικά για τον ελεγκτικό ρόλο του Οργανισμού, να πω ότι αυτό που οι εργαζόμενοι αντιλαμβάνονται είναι ότι υπάρχει ένα πραγματικό χάος που ο νόμος δεν το λύνει. Δεν κάνει καμία κίνηση. Ο νόμος ασχολήθηκε με το να λύσει τις «κοκορομαχίες» στο επίπεδο της διοίκησης του Οργανισμού, για να ξέρουν ποιος θα είναι ο επόμενος που θα αναλάβει το «μαγαζί». Σταμάτησε, δηλαδή, στην ανώτατη ιεραρχία για να λύσει τις συγκρούσεις που υπάρχουν, τους κύκλους συμφερόντων κ.λπ.. Από το Διοικητικό Συμβούλιο και κάτω αφήνει ένα χάος. Και επειδή εμείς επί 12 χρόνια ζούμε αυτό το χάος, με τις αντιφάσεις που έχει και όλα τα προβλήματα που είναι συσσωρευμένα, φωνάζουμε ότι δεν αντέχουμε να περάσουμε σε άλλη μία περίοδο μνημονιακού χάους. Αυτό έχει κάνει τους εργαζόμενους στις συνελεύσεις που έχουμε κάνει να μην υπάρχει ούτε μία φωνή που να πει ότι αυτό το πράγμα μπορούμε να το συζητήσουμε.

Η κατάσταση στον Οργανισμό είναι τραγική. Αρκεί να σας πω, ότι τα ΙΕΚ, που με πολλή γενναιοδωρία «ξεπετιούνται σαν μανιτάρια», δεν έχουν μία οργανική θέση. Είναι υπηρεσίες φαντάσματα, είναι Γενικές Διευθύνσεις φαντάσματα, είναι ένας Οργανισμός θεσιθήρων, για κυνηγούς θέσεων, είναι ένας Οργανισμός τέτοιος. Δεν είναι ένας Δημόσιος Οργανισμός για την υπηρεσία του Δημοσίου συμφέροντος, είναι ένας Οργανισμός θεσιθήρων, αυτό είναι, μέχρι εκεί το πάει ο νόμος.

Εμείς, λοιπόν, θέλουμε να μην ερχόταν κανένας νόμος αν δεν είχε λύση για όλα, μέχρι και τον τελευταίο εργαζόμενο. Όχι για το πρόσωπο του εργαζόμενου, εννοούμε για το οργανόγραμμα, εννοούμε τις αρμοδιότητες, εννοούμε το τι θα κάνει ο καθένας. Το χάος που επικρατεί στο ρόλο του φορέα είναι απερίγραπτο. Σε αυτό τον Οργανισμό υπάρχουν δύο ειδών αρμοδιότητες. Η μια είναι ένας φορέας ελέγχου τρίτου μέρους –ο προαιρετικός έλεγχος, η πιστοποίηση- και ένας φορέας ο οποίος διεξάγει κατασταλτικούς δημόσιας εξουσίας ελέγχους. Αυτό το πράγμα είναι σε πλήρες οργανωτικό χάος μέσα στον Οργανισμό και γεννά πάρα πολλά από τα προβλήματα που στην ουσία εμφανίζονται ως σκάνδαλα μέσα στον Οργανισμό.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Κυρία Κουτσανέλλου, δεν απαντάτε στα ερωτήματα που τέθηκαν. Κάνετε μια δεύτερη τοποθέτηση αυτή τη στιγμή εκ μέρους του φορέας σας κάτι το οποίο έκανε ο Πρόεδρος κ. Κάτσαρης. Αν, παρ’ όλα αυτά, θέλετε να πείτε και άλλα πράγματα, ή δεν έχει φθάσει ο χρόνος σας, μπορείτε να στείλετε ένα υπόμνημα, το οποίο θα αποσταλεί σε όλους τους βουλευτές της Επιτροπής Παραγωγής και Εμπορίου για να ενημερωθούν.

Συνεχίζουμε δίνοντας τον λόγο στον κ. Μόσχο.

**ΔΗΜΗΤΡΙΟΣ ΜΟΣΧΟΣ (Μέλος του Δ.Σ. της Εθνικής Διεπαγγελματικής Οργάνωσης Φέτας (ΕΔΟΦ)):** Όσον αφορά την ερώτηση που έθεσε ο κ. Αραχωβίτης, αυτό που έχουμε να πούμε είναι, ότι όλο το προηγούμενο διάστημα, όλες οι καταγγελίες που έχουν βγει και έχουν πιστοποιηθεί για την νοθεία που έχει να κάνει ειδικά με την φέτα το προηγούμενο διάστημα, έγινε ουσιαστικά από ανθρώπους της παραγωγής και κύρια από τους κτηνοτρόφους. Να πω το πιο απλό, με ένα δείγμα που πήραμε από κάποια σούπερ μάρκετ, ανακαλύψαμε ότι η φέτα η οποία πουλιόταν ήταν μαϊμού και αυτό δεν ήταν απόρροια ούτε των ελέγχων ούτε τίποτα.

Το ζήτημα που έχει να κάνει από μεριάς ΕΛΓΟ, όσον αφορά τον έλεγχο -γι’ αυτό έβαλε και το ζήτημα της ανταποδοτικότητας- είναι, ότι εμείς πληρώνουμε για αυτό. Δεν μπορεί να προχωρήσει αν δεν στελεχωθεί ο ΕΛΓΟ από ελεγκτικούς μηχανισμούς, για να μπορέσουμε να προχωρήσουμε όσον αφορά το κομμάτι των ελέγχων. Για παράδειγμα, όταν έχεις στη Θεσσαλία έναν ελεγκτή που έχει να ελέγξει σχεδόν το 65% της παραγωγής φέτας στη περιοχή της Θεσσαλίας, δεν μπορεί να υπάρξει έλεγχος. Όταν, όμως, βάζουμε το ζήτημα το να μπουν ιδιώτες όσον αφορά τον ελεγκτικό μηχανισμό, εκεί θα δούμε, ότι έχουμε και άλλα προβλήματα, τα οποία τουλάχιστον εμένα προσωπικά με βάζουν σε πολλές σκέψεις και το έχουμε δει όσον αφορά στο κομμάτι των νοθειών το προηγούμενο διάστημα. Να ξεκαθαρίσουμε, ότι εκεί υπήρξαν πολιτικές παρεμβάσεις και γι’ αυτό έχουμε αυτά ακριβώς όπως βγήκαν, τα πρόστιμα για τις δύο μεγάλες ειδικά εταιρείες, οι οποίες πωλούσαν ουσιαστικά αγελαδινό τυρί για φέτα στο εσωτερικό και στο εξωτερικό.

Επειδή είναι ένα ζήτημα που έχει να κάνει πολλές φορές με νομικίστικα πράγματα, το κομμάτι που είχε βγει που έλεγε ο «νόμος Βορίδη» ότι λύνει όλα τα προβλήματα αυτά και ότι θα εφαρμοστούν ισχυρά πρόστιμα που θα είναι αποτρεπτικά για νοθείες. Αυτό είπα ότι δεν ισχύει και το βλέπουμε και σήμερα που γίνεται μία προσπάθεια τέτοια λόγω και της αυξημένης τιμής της φέτας που υπάρχει το τελευταίο διάστημα. Επειδή είμαι και παραγωγός, φαίνεται πραγματικά ότι υπάρχει μία κίνηση να ονομάζονται ως τυριά φέτας τυριά παραγόμενα από αγελαδινό γάλα. Βλέπουμε το τελευταίο διάστημα ότι πέφτει κυριολεκτικά η τιμή στον παραγωγό και υπάρχει ένα θέμα.

Ως παραγωγός, συμμετέχω στην Διεπαγγελματική Φέτας σαν εκπρόσωπος του ΣΕΚ και μπήκανε διάφορα ζητήματα που έχουν να κάνουν και με την αύξηση των τιμών στα ράφια των σούπερ μάρκετ. Αυτό που πρέπει να ξεκαθαρίσετε είναι ότι η αύξηση των τιμών στα ράφια είναι ουσιαστικά υπερκέρδη των σούπερ μάρκετ. Όταν ένα τυρί φεύγει από μια μεταποιητική μονάδα και σήμερα δεν ξεπερνάει το 8,40 με το 8,60 ευρώ το κιλό, δεν μπορεί να πωλείται η φέτα στο σούπερ μάρκετ 13 και 14 ευρώ. Αυτό είναι ζήτημα του Υπουργείου Ανάπτυξης, το έχουμε τονίσει πολλές φορές, δυστυχώς δεν έχει γίνει τίποτα απολύτως. Αυτή είναι η θέση μας που έχει να κάνει όσον αφορά τον ελεγκτικό μηχανισμό.

Έχουμε ξεκαθαρίσει ένα πράγμα και σαν διεπαγγελματική λέγοντας ότι θα πρέπει να ξεκαθαριστεί ο ρόλος του καθενός και εδώ στο νομοσχέδιο δεν είναι ξεκάθαρο ποιος είναι ο ρόλος ούτε του ελεγκτικού μηχανισμού, ποιοι θα είναι οι ελεγκτικοί μηχανισμοί και ποιοι θα είναι οι μηχανισμοί οι οποίοι θα εφαρμόζουν τα πρόστιμα και τι προβλέπει ο νόμος. Σήμερα, εδώ υπάρχει ένα χάος. Ενώ βγαίνει ο ΕΛΓΟ και βρίσκει την παρατυπία σύμφωνα με το ΠΟΠ και βγάζει το πόρισμα, έρχεται ο ΕΦΕΤ δεν αναγνωρίζει κάποια πράγματα λόγω της πιστοποίησης, έρχεται η οικονομική αστυνομία, εμπλέκονται «ένα κάρο» υπηρεσίες με αποτέλεσμα και ο νόμος έτσι όπως είναι να μην ξεκαθαρίζει ποιος έχει την ευθύνη και ποιανού πόρισμα είναι αυτό, το οποίο πραγματικά είναι το ουσιώδες και δείχνει την παρανομία και την νοθεία. Το αποτέλεσμα είναι να πηγαίνουν αυτές οι διαδικασίες στα δικαστήρια και να αθωώνονται. Αυτό είναι μεγάλο ζήτημα.

Νομίζουμε, έτσι όπως γίνεται με το καινούργιο νομοσχέδιο που προβλέπει την ενοποίηση όλων των φορέων, το είπα και πριν, ότι ουσιαστικά δεν μπορεί σε ένα φορέα να υπάρχουν όλα μαζί η έρευνα, οι ελεγκτικοί μηχανισμοί και οι πιστοποιήσεις και να μπορούμε να έχουμε αποτέλεσμα. Νομίζω πως θα συμφωνήσουμε με τους εργαζόμενους ότι θα προκληθεί ένα χειρότερο χάος από αυτό που έχουμε και δεν θα έχουμε κανένα απολύτως αποτέλεσμα.

Μπαίνει και ένα ζήτημα που έχει να κάνει με την αντιπροσώπευση. Εμείς εισφέρουμε στον ΕΛΓΟ. Όλα αυτά τα χρόνια έχουμε εισφέρει με κάποια εκατομμύρια και σαν παραγωγοί και σαν μεταποιητές. Ζητήσαμε τη χρηματοδότηση της διεπαγγελματικής από αυτά τα λεφτά που εισφέρουμε. Είμαστε ο μοναδικός παραγωγικός τομέας που εισφέρει για το προϊόν που παράγει. Η απάντηση του Υπουργού, δυστυχώς, όπως και σε μια σειρά άλλα πράγματα που έχει να κάνει με την κτηνοτροφία, ήταν αρνητική και ουσιαστικά δεν βοηθά να προχωρήσει σε τίποτα παραπέρα, για να μην βάλω και τα ζητήματα που έχουν να κάνουν με τις ζωοτροφές και μια σειρά άλλα. Εγώ είμαι από την Καστοριά και εδώ έχουμε 100 κτηνοτρόφους, οι οποίοι δεν έχουν πληρωθεί για το κομμάτι των ζωοτροφών.

Σας ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε τον κ. Μόσχο.

Το λόγο έχει ο κύριος Γεώργιος Κατσούλης Πρόεδρος του Συνδέσμου Αγροτικών Συνεταιριστικών Οργανώσεων και Επιχειρήσεων Ελλάδος.

**ΓΕΩΡΓΙΟΣ ΚΑΤΣΟΥΛΗΣ (Πρόεδρος του Συνδέσμου Αγροτικών Συνεταιριστικών Οργανώσεων και Επιχειρήσεων Ελλάδος):** Ευχαριστώ.

Θα είμαι πολύ σύντομος. Νομίζω πως μου απευθύνθηκε μία ερώτηση από τον κ. Αραχωβίτη. Είναι το σημείο που ανέφερα για το άρθρο 45. Δεν ξέρω αν από τη ροή του λόγου ή από τον τρόπο που ακουγόμαστε δεν έγινε κατανοητό. Νομίζω ότι είναι ξεκάθαρο αυτό που είπα. Μας προκαλεί ενδιαφέρον το ενδεχόμενο να συναντήσουμε μπροστά μας τεράστιες εκτάσεις του ελληνικού δημοσίου, οι οποίες μπορούν να παραχωρηθούν για επενδύσεις ύψους 5 εκατομμυρίων ευρώ για ζητήματα του πρωτογενούς τομέα. Όμως, αν αυτό δεν είναι ξεκάθαρο, δηλαδή τι εννοούμε επενδύσεις στον πρωτογενή τομέα, γιατί νομίζω -δεν ξέρω αν είναι εσφαλμένο- και η διάσταση μιας ξενοδοχειακής μονάδας που εντάσσεται στον αγροτουρισμό ή ενός φωτοβολταϊκού πάρκου, εντάσσεται ευρύτερα σ’ αυτό που λέγεται πρωτογενής τομέας. Αυτό πρέπει να διευκρινιστεί αν και η απόλυτη άποψη που καταθέτουμε είναι ότι πρέπει να είναι αμιγώς για καλλιεργητική χρήση.

Αυτό και με διαδικασία […] *δεν ακούστηκε λόγω* *κακής διαδικτυακής σύνδεσης*

Και το λέμε γιατί;

Βρισκόμαστε μπροστά σε μια κοινή διαπίστωση -θέλουμε να πιστεύουμε- η οποία είναι ότι πλανάται μια επικινδυνότητα, ένα φάσμα επισιτιστικής κρίσης και στη χώρα μας και γενικότερα στη ζώνη. Θεωρούμε λοιπόν ότι πρέπει να εμβαθύνουμε στην δυνατότητα της καλλιέργειας και για λόγους αυτάρκειας. Δεν ξέρουμε αν και πώς θα εξελιχθούν τα κομβικά ζητήματα που μαστίζουν την ΕΕ, αλλά και τον κόσμο γενικότερα, σε σχέση με την εκτόξευση του ενεργειακού κόστους, τη μη χρήση όλων αυτών των εργαλείων που απαιτείται να γίνουν μέσα στον αγρό, δηλαδή την απαγορευτική διάθεση φυτοπροστατευτικών προϊόντων και λιπασμάτων που απαιτούνται για να διατηρηθούν οι καλλιέργειες μέσα στον αγρό.

Άρα επειδή βλέπουμε να υπάρχει μια δυσκολία η χώρα να παράξει, κάνοντας και μία τέτοια λογική ενθαρρύνουμε το φάσμα αυτό και άποψή μας είναι, λοιπόν, ότι αυτά, το λέω ξεκάθαρα, πρέπει να γίνουν για καλλιεργητικούς σκοπούς, με δημοπρασία, πρέπει να δώσουμε κίνητρα τα οποία εντάσσονται μέσα στη νέα ΚΑΠ, κίνητρα για νέους αγρότες οι οποίοι μπορεί να μην έχουν την κατάλληλη έκταση για να διενεργήσουν όλα αυτά που θέλουν να διενεργήσουν μέσα στο χωράφι. Πρέπει μέσα σε αυτό να μπει και η λογική για τις ομάδες παραγωγών που και αυτοί θέλουν να επιχειρήσουν στο πεδίο. Οπότε θεωρούμε ότι αυτή πρέπει να είναι η προτεραιότητα και η κατεύθυνση και όχι όπως περιγράφεται.

Σε κάθε περίπτωση διατυπώνουμε την επιφύλαξη μας και περιμένουμε τις επισημάνσεις και διευκρινίσεις σε ότι αφορά αυτό. Ευχαριστώ για τη δυνατότητα που μου δίνεται να σας απαντήσω.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε, κ. Κατσούλη.

Τον λόγο έχει ο κ. Παρόλας να απαντήσει σε που τέθηκαν. Παρακαλώ, ένα σύντομο σχόλιο.

**ΒΑΣΙΛΕΙΟΣ ΠΑΡΟΛΑΣ (Επιστημονικός Συνεργάτης του Συνδέσμου Ελληνικής Κτηνοτροφίας (ΣΕΚ)):** Θα ήθελα να ξεκινήσω με το ότι σε σχέση με τους ελέγχους που γίνονται σήμερα δεν είμαστε καθόλου ικανοποιημένοι. Ανέφερε και προηγουμένως ο εκπρόσωπος της Διεπαγγελματικής Οργάνωσης Φέτας, ο κ. Μόσχος, σχετικά με την πραγματοποίηση ελέγχων. Όπως για παράδειγμα στη Λάρισα, με ένα άτομο αρμόδιο για τους ελέγχους, είναι αδύνατο να πραγματοποιηθούν οι έλεγχοι στο βαθμό που θα πρέπει να γίνονται. Επομένως, ένα πρώτο θέμα εδώ είναι η πρόσληψη του απαραίτητου προσωπικού για τη διενέργεια των ελέγχων και σίγουρα χρειάζεται ένας ενιαίος ελεγκτικός μηχανισμός γιατί χρειάζεται να βοηθήσει στην όλη προσπάθεια καταπολέμησης των αθέμιτων εμπορικών πρακτικών.

Εδώ μιλάμε για την πίεση που ασκούμε και εμείς από τη δική μας πλευρά για την εφαρμογή, για την τελική εφαρμογή του «Άρτεμις». Είναι κάτι που θα βοηθήσει στην καταπολέμηση των αθέμιτων εμπορικών πρακτικών και τη ιδιαίτερα για τη βελτίωση της θέσης των αγροτών-κτηνοτρόφων στην διατροφική αλυσίδα. Είναι χαρακτηριστικό ότι στην Ελλάδα ο πιο σημαντικός κλάδος προστιθέμενης αξίας απασχόλησης και ζωής στην ύπαιθρο είναι ο τομέας της κτηνοτροφίας, ο αγροτικός τομέας, αλλά κύρια της κτηνοτροφίας και, μάλιστα, αυτός ο πιο σημαντικός κρίκος στη διατροφική αλυσίδα τυχαίνει να είναι ο πιο αδύναμος σήμερα. Εδώ χρειάζεται μια προσπάθεια να τον ενδυναμώσουμε όσο το δυνατόν περισσότερο.

Ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε τον κ. Παρόλα. Νομίζω ότι έχει τεθεί και μία ερώτηση στον κ. Τσιάμπα, Πρόεδρο του Πανελλήνιου Συλλόγου Εργαζομένων στον Οργανισμό Ελληνικών Γεωργικών Ασφαλίσεων. Παρακαλώ και το δικό σας σύντομο σχόλιο για να ολοκληρωθεί και η δεύτερη τοποθέτηση των εκπροσώπων των φορέων.

**ΚΩΝΣΤΑΝΤΙΝΟΣ ΤΣΙΑΜΠΑΣ (Πρόεδρος του Πανελλήνιου Συλλόγου Εργαζομένων στον Οργανισμό Ελληνικών Γεωργικών Ασφαλίσεων (ΠΣΕ ΕΛΓΑ)):** Ευχαριστώ.

Όπως ήδη ανέφερα προηγουμένως είναι πάγια θέση του σωματείου μας η ένταξη στο νομικό και στο κανονιστικό πλαίσιο του Οργανισμού της συγκεκριμένης διάταξης για καταβολή αποζημιώσεων στο 100% της ασφαλιζόμενης αξίας, εφόσον εξασφαλιστεί η επαρκής χρηματοδότηση, έτσι ώστε να εφαρμόζεται με συγκεκριμένους όρους και προϋποθέσεις. Να υπάρχει ίση μεταχείριση των αγροτών χωρίς να εφαρμόζεται κατά περίπτωση. Αυτό, νομίζω, με ρώτησε ο κύριος Αραχωβίτης.

Ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε τον κ. Τσιάμπα. Τον λόγο έχει ο Υπουργός Αγροτικής Ανάπτυξης και Τροφίμων, κ. Γιώργος Γεωργαντάς, με τον οποίο θα κλείσει η σημερινή συνεδρίαση. Κύριε Υπουργέ, έχετε λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ κ. Πρόεδρε. Κύριοι συνάδελφοι, νομίζω έγινε μια συζήτηση η οποία σίγουρα ήταν παραγωγική. Θα μου επιτρέψετε να πω δυο πράγματα για το νομοσχέδιο. Βεβαίως θα τοποθετηθώ συνολικά επί του νομοσχεδίου στην τελευταία συνεδρίαση κατά τη β’ ανάγνωση. Σήμερα θα μιλήσω για δύο πράγματα τα οποία προσωπικά θεωρώ πολύ σημαντικά γι’ αυτό το νομοσχέδιο και στη συνέχεια να απαντήσουμε συγκεκριμένα στα θέματα τα οποία τέθηκαν.

Η θεσμική ανασυγκρότηση του Οργανισμού ήταν κάτι αναγκαίο. Ξέρουμε όλοι ότι από το 2011 ουσιαστικά λειτουργεί μέσα από Υπουργικές Αποφάσεις και ξέρουμε ότι ο τρόπος με τον οποίο έγινε αυτό, λόγω των συνθηκών που επικρατούσαν τότε, ήταν βίαιος-να μου επιτραπεί η έκφραση. Το ζήτημα είναι αυτό ακριβώς. Ο καθένας από τους 4 Οργανισμούς είχε τον δικό του ιδρυτικό νόμο, είχε τις δικές του διατάξεις που προέβλεπαν τη λειτουργία του. Αυτό δημιουργούσε και πολλά ζητήματα, συνολικά, όλα αυτά τα χρόνια στη λειτουργία του ΕΛΓΟ-ΔΗΜΗΤΡΑ, ο οποίος κατάφερε και ανταπεξήλθε επαρκώς. Σίγουρα όμως, ήταν αναγκαία η θεσμική του ανασυγκρότηση, στην οποία έπρεπε να συμπεριληφθούν και οι νέες προτεραιότητες του Υπουργείου. Προτεραιότητα τις οποίες θα σας πω παρακάτω και νομίζω, ότι είναι συμβατές με τις συνθήκες τις οποίες βιώνουμε. Γίνεται, λοιπόν, αυτή η θεσμική αναβάθμισή του με νόμο.

Θέλω να κάνω μία παρατήρηση εδώ προς τους ερευνητές και προς τους εργαζομένους. Γιατί οι ερευνητές έχουν πράγματι δίκιο σε κάποια σημεία στα οποία αναφέρθηκαν. Να αναφέρω εδώ πρώτα, ότι έγιναν διεξοδικές συζητήσεις με όλους τους θεσμικούς φορείς που έπρεπε να γίνουν. Ξεκίνησε αυτό από τον Σεπτέμβριο και βεβαίως συνέχισε κατά τη διάρκεια της διαβούλευσης που έγιναν νέες συζητήσεις. Και βεβαίως είμαι και σήμερα εδώ, είναι η πολιτική ηγεσία του Υπουργείου εδώ, να αποδεχτούμε, να διαμορφώσουμε και να ενσωματώσουμε την όποια πρόταση, η οποία μπορεί να υπηρετήσει καλύτερα τους σκοπούς τους οποίους όλοι επιδιώκουμε. Στο δίκαιο που υπάρχει, είναι ότι ενώ αρχική πρόθεση και πρόβλεψη ήταν ουσιαστικά ο εσωτερικός κανονισμός λειτουργίας να συμπεριληφθεί στο νόμο. Αυτή ήταν η πρόθεσή μας. Επειδή όμως υπάρχει συναρμοδιότητα Υπουργείων και επομένως κατανοείτε ότι όταν δηλαδή, άρχισε να γίνεται η συζήτηση με τα συναρμόδια υπουργεία, και με βάση το ν.4622/2019 τον λεγόμενο «νόμο για το Επιτελικό Κράτος», εκεί υπάρχει η πρόβλεψη, ότι με Προεδρικό Διάταγμα πρέπει να προβλεφθούν όλα τα σχετικά ζητήματα και να λυθούν. Αυτό είναι κάτι το οποίο προβλέπεται. Είναι κάτι το οποίο δεν μπορούσε να ξεπεραστεί. Εμείς δίνουμε την γενική εικόνα των λειτουργιών όπως θα είναι την επόμενη μέρα, αλλά άμεσα θα ξεκινήσει η προβλεπόμενη διαδικασία για το Προεδρικό Διάταγμα το οποίο είναι αναγκαίο για να καταγραφούν όλες οι λεπτομέρειες σε σχέση με την οργάνωση και λειτουργία, ακριβώς έτσι όπως προβλέπεται και έτσι όπως έχει συμφωνηθεί. Γιατί, την εικόνα τη δίνουμε ήδη -και μάλιστα για πρώτη φορά- στο άρθρο11, παράγραφος 6, γράφοντας ότι ο εσωτερικός κανονισμός λειτουργίας θα καταρτίζεται κατόπιν γνώμης των φορέων εκπροσώπησης των εργαζομένων. Γίνεται ρητή αναφορά στη γνώμη των εργαζομένων στον κανονισμό λειτουργίας, ο οποίος θα ακολουθήσει. Άρα, με βάση τις συναρμοδιότητες των Υπουργείων και την αποδεκτή από πλευράς μας της συγκεκριμένης συνθήκης η οποία δίνει τη γενική κατεύθυνση για κάθε τέτοιου είδους Οργανισμό, για αυτό τον λόγο λείπει αυτό το κομμάτι και το οποίο πολύ γρήγορα θα το δουν να είναι διαμορφωμένο έτσι όπως πρέπει.

Να πω κάτι για την έρευνα και να το σημειώσω. Βλέπω, ότι πράγματι οι εκπρόσωποι των ερευνητών τοποθετήθηκαν σε γενικές αρχές θετικά επί αυτής της πρόβλεψης. Τι προσπαθεί και τι επιχειρεί να κάνει αυτό το νομοσχέδιο; Επιχειρεί να συνδέσει την έρευνα με τις πραγματικές ανάγκες του πρωτογενούς τομέα, με τις προτεραιότητες. Δηλαδή, πλέον δημιουργείται Επιτροπή της Αγροτικής Έρευνας, η οποία ακριβώς θα θέτει τις προτεραιότητες, θα θέτει το πλαίσιο των αναγκαιοτήτων οι οποίες υπάρχουν. Διότι η επισιτιστική κρίση και η κλιματική κρίση έχουν δημιουργήσει ζητήματα, στα οποία πρέπει να έχουμε απαντήσεις, οι οποίες μετέπειτα να γίνουν εφαρμοσμένη αγροτική πολιτική και να δοθούν προς τους αγρότες μέσα από την όποια πλέον πρωτοβουλία -τη νομοθετική, την κυβερνητική.

Άρα, ο επιστημονικός σύμβουλος, ο επιστημονικός συνεργάτης του εκάστοτε Υπουργού Αγροτικής Ανάπτυξης και Τροφίμων, για όλα αυτά τα ζητήματα, γίνεται ο ΕΛΓΟ-ΔΗΜΗΤΡΑ, με τον πλέον επίσημο τρόπο και ειδικότερα το Τμήμα του ΕΛΓΟ για την έρευνα. Θα μου πείτε, «Δεν υπήρχε αυτό, μέχρι σήμερα;» Ήταν κάπως άναρχο, δεν ήταν τόσο θεσμοθετημένο, δεν ήταν διατυπωμένο με σαφή τρόπο, έτσι ώστε να υπάρχει περίγραμμα και πεδίο για τις συγκεκριμένες δράσεις, οι οποίες γίνονται αναγκαίες, όσο περνά ο καιρός και όσο πραγματικά έχουμε μεγάλα ζητήματα, τα οποία πρέπει η έρευνα και η επιστήμη να μας απαντήσουν, για να μπορέσουμε αυτά -στη συνέχεια- εμείς να τα δώσουμε, ως εφαρμοσμένη αγροτική πολιτική, μέσα από θέσπιση διατάξεων προς τους αγρότες μας. Άρα, θεωρώ ότι είναι πολύ σημαντικό σε σχέση με την έρευνα.

Πάμε στα άλλα δύο σημαντικά ζητήματα που τέθηκαν. Το ένα είναι αυτό του ελέγχου των ΠΟΠ προϊόντων. Μου προκαλεί πραγματικά εντύπωση η αντίδραση που υπήρξε από κάποιους για τη δυνατότητα να υπάρχει και Μητρώο με ιδιώτες εμπειρογνώμονες, πιστοποιημένους, οι οποίοι θα συνδράμουν στο έργο αυτών των ελέγχων. Και θα σας πω γιατί μου προκαλεί εντύπωση. Διότι, πρώτον -και είμαι υποχρεωμένος να το αναφέρω επειδή αυτό το νομοσχέδιο δεν είναι καινούργιο, έχει ξανάρθει- είναι διάταξη που ακριβώς έτσι υπήρξε και στο νομοσχέδιο, το οποίο είχε επιχειρήσει να φέρει η προηγούμενη Κυβέρνηση των ΣΥΡΙΖΑ-ΑΝΕΛ, το 2018.

Το εν λόγω νομοσχέδιο είχε βγει σε διαβούλευση και εκεί γραφόταν επακριβώς, στο άρθρο 19, «όλες οι διαδικασίες ελέγχου και πιστοποίησης του παρόντος νόμου διενεργούνται από τον Οργανισμό, υπό τους όρους και τις προϋποθέσεις που καθορίζονται, κάθε φορά, με Κοινή Απόφαση των Υπουργών Αγροτικής Ανάπτυξης Τροφίμων και του κατά περίπτωση συναρμόδιου Υπουργού. Ο Οργανισμός μπορεί να αναθέτει την εκτέλεση ελεγκτικών αρμοδιοτήτων του σε φυσικά πρόσωπα κατάλληλης ειδικότητας, τα οποία είναι εγγεγραμμένα στο Μητρώο Ελεγκτών Επιθεωρητών Εμπειρογνωμόνων του Οργανισμού». 2018, νομοσχέδιο προς δημόσια διαβούλευση, το οποίο δεν ψηφίστηκε -τους λόγους δεν τους ξέρω εγώ. Το θέμα είναι ότι ήταν διατυπωμένο ως επίσημη θέση της τότε Κυβέρνησης.

Αλλά, έχει και συνέχεια αυτό και πραγματικά λυπούμαι που αναγκάζομαι να την αναφέρω. Με την Εθνική Διεπαγγελματική Οργάνωση Φέτας, είχα πολλές συναντήσεις. Σε αυτές τις συναντήσεις, υπήρχαν πολλά ζητήματα, τα οποία τέθηκαν. Σήμερα, παρουσιάστηκε μια εικόνα από τον κ. Μόσχο, σε σχέση με την άρνηση του Υπουργείου να συνεργαστεί και να συνδράμει. Υπάρχει επίσημο Δελτίο Τύπου, που εκδόθηκε στις 6 Οκτωβρίου από την διεπαγγελματική και στο οποίο σχετικά με τα σημεία που αναφέρεται ότι χρειάζεται η συνδρομή του Υπουργείου, διαβάζω «Ενίσχυση του ελεγκτικού μηχανισμού του ΕΛΓΟ-ΔΗΜΗΤΡΑ και ΕΦΕΤ, με προσωπικό ακόμα και με τη συμμετοχή πιστοποιημένης Ομάδας Ελέγχου, εκ μέρους της ΕΔΟΦ, για το συνεχή έλεγχο στα εργοστάσια, σούπερ μάρκετ και αγορές του εξωτερικού». Δηλαδή, ζητάνε εξωτερικούς, αλλά να είναι πιστοποιημένοι από την ΕΔΟΦ. Εδώ, είναι πιστοποιημένοι με μια άλλη διαδικασία. Όμως, δεχόμαστε τους ιδιώτες εμπειρογνώμονες ελεγκτές.

Και θα παραμείνω στο θέμα των αιτημάτων της διεπαγγελματικής, η οποία είναι μια θεσμική οργάνωση, το ρόλο της οποίας σέβομαι απόλυτα και πραγματικά προσπαθώ να δω ποια από τα αιτήματα αυτά είναι υλοποιήσιμα και ποια κινούνται προς τις κατευθύνσεις και τις πρωτοβουλίες που θέτει και το Υπουργείο.

Υπήρξε και έτερο αίτημα, το οποίο ικανοποιείται και για το οποίο, δυστυχώς, δεν άκουσα ιδιαίτερη κριτική από κάποιους και που θα ήθελα να την ακούσω, είτε θετική, είτε αρνητική. Έλεγε, λοιπόν, στο δεύτερο αίτημά της -όπως δημόσια στις 6 Οκτωβρίου έχει αναρτηθεί στα μέσα επικοινωνίας, «Συνεχής και σε βάθος έλεγχος στον τρόπο παραγωγής φέτας εκτός προδιαγραφών ΠΟΠ, π.χ. με υπερδιήθηση, εμπλουτισμό με πρωτεΐνες κ.λπ. και θεσμοθέτηση αποδεκτής απόδοσης τυροκόμησης».

Ουσιαστικά, ζητούσαν αυτό που εμείς, αυτήν τη στιγμή, προβλέπουμε στο άρθρο 19, με τίτλο «Προσδιορισμός των Ορίων Απόδοσης Γάλακτος». Συγκεκριμένα διαβάζω από το κείμενο, «Στον ΕΛΓΟ-ΔΗΜΗΤΡΑ, λειτουργεί ειδική 7μελής Επιτροπή για τον προσδιορισμό των ορίων της απόδοσης γάλακτος, κατά την παραγωγή τυροκομικών προϊόντων Προστατευόμενης Ονομασίας Προέλευσης και κάθε άλλου στοιχείου, που αφορά στην παραγωγή των προϊόντων αυτών, ιδίως», και αυτό το καταλαβαίνουν όσοι ξέρουν, «των ποσοστών πρωτεϊνών κλασμάτων». Σε αυτή την Επιτροπή συμμετέχουν, εκτός από τρεις πανεπιστημιακούς, ένας εκπρόσωπος εγκεκριμένης Διεπαγγελματικής Οργάνωσης Τυροκομικών Προϊόντων – δηλαδή, εν προκειμένω, αυτήν τη στιγμή, της Εθνικής Διεπαγγελματικής της Φέτας.

Αυτό το πλαίσιο αυστηροποιεί ακόμη περισσότερο και γίνεται πιο συγκεκριμένο σε σχέση με τη δυνατότητα των ελέγχων, όχι μόνο όπως τους ξέραμε και θα συνεχίσουν να γίνονται, όχι σε σχέση με το «Άρτεμις 2», το οποίο ήδη όπως ξέρετε ξεκινάμε τη διαδικασία για την προμήθεια για το συγκεκριμένο πλέον μηχανισμό για να έχουμε και αυτόν τον μηχανισμό ελέγχου, αλλά προστίθεται και αυτή η δυνατότητα του ελέγχου στο τελικό προϊόν. Οι επιστήμονες θα μας δείξουν τα όρια και τα πλαίσια. Περιγράφεται πώς θα λειτουργήσει αυτό. Θα συμμετέχουν βεβαίως και οι διεπαγγελματικοί, άρα και οι τυροκόμοι και οι παραγωγοί, για να μπορέσουμε να καταλήξουμε σε ένα ασφαλές πλαίσιο το οποίο θα δίνει τη δυνατότητα να μπορούμε να δίνουμε αυστηρές ποινές, ξεκάθαρες ποινές, οι οποίες να μην κινδυνεύουν στα δικαστήρια σε όσους καταχρώνται, σε όσους παραβιάζουν την κείμενη νομοθεσία σχετικά με την πιστοποίηση.

Εδώ, βεβαίως, νομίζω έχει μεγάλη σημασία και επίσης δεν αναφέρθηκε, στο άρθρο 17, παράγραφο 5, που αναφέρει ότι ο ΕΛΓΟ δικαιούται να απορρίπτει τις πιστοποιήσεις από επιχειρήσεις που χρησιμοποιούν τις ίδιες εγκαταστάσεις για τα ίδια πρόσωπα και έχουν κοινή μετοχική σύνθεση όσο υπάρχει προσωρινή ή οριστική αφαίρεση. Γιατί ξέρουμε τι γινόταν, με άλλο όνομα λειτουργούσε ουσιαστικά μέσα από τα ίδια πρόσωπα, το ίδιο εργοστάσιο στο οποίο είχαν επιβληθεί ποινές.

Άρα, αυστηροποιούμε το πλαίσιο και νομίζω ότι προς τη σωστή κατεύθυνση κινούνται οι συγκεκριμένες διατάξεις, οι οποίες άλλωστε είναι διατάξεις που ακριβώς επειδή προέκυψαν από διαβούλευση έχω αποδεχτεί μεγάλο μέρος αυτών των προτάσεων. Και βεβαίως σε σχέση με τη χρηματοδότηση της διεπαγγελματικής είναι η πρώτη φορά -και πρέπει να το γνωρίζει ο κ. Μόσχος- ότι είναι σε διαδικασία έγκρισης σημαντικού χρηματικού ποσού το οποίο πράγματι συνεισφέρει και η διεπαγγελματική για να δημιουργηθεί για πρώτη φορά για να μπορέσει και αυτή να προωθήσει τα συμφέροντα της προστασίας της φέτας, αλλά και γενικότερα όποιους άλλους προγραμματισμούς που μπορεί να έχει σε σχέση με τον κοινό στόχο ο οποίος είναι η αναβάθμιση του προϊόντος και η προστασία του. Έχει υπάρξει η σχετική δική μου θετική εισήγηση προς το Υπουργείο Οικονομικών για χρηματοδότηση της διεπαγγελματικής φέτας.

Σχετικά τώρα με κάποια επιμέρους ζητήματα. Στο άρθρο 45, παράγραφος 2, δίνεται η δυνατότητα να είναι πιο άμεσος ο τρόπος, μέσα από προβλεπόμενη διαδικασία στην οποία συμμετέχει και το Υπουργείο Οικονομικών βεβαίως, εκτάσεων σε όποιους επενδυτές θέλουν να επενδύσουν πάνω στον πρωτογενή τομέα. Και ο πρωτογενής τομέας είναι ο παραγωγικός τομέας, αυτός που παράγει. Δεν μπορεί -και φαντάζομαι από σύγχυση δημιουργήθηκε η αίσθηση- να αφορά τον αγροτουρισμό. Ο αγροτουρισμός δεν έχει καμία σχέση με τον πρωτογενή τομέα, είναι παροχή υπηρεσίας. Ο πρωτογενής τομέας είναι παραγωγή προϊόντος. Όποιος θέλει να κάνει μια μεγάλη επένδυση, π.χ. θερμοκηπιακή, και έχει σκοπό αυτή η επένδυση να είναι μεγάλη, να μπορεί απλά με πιο σύντομες διαδικασίες, πάλι με τα φίλτρα τα οποία ο νόμος επιβάλλει, ο οποίος νόμος ήδη υπάρχει, με επιτροπές συγκεκριμένες που καθορίζουν το μίσθωμα να μπορεί απλά να συντομεύσει το χρόνο, γιατί εμάς μας ενδιαφέρει να υπάρχουν άνθρωποι οι οποίοι θέλουν να παράξουν. Σ΄ αυτούς τους ανθρώπους μπορούμε να δίνουμε, υπό τις προϋποθέσεις που προβλέπει ο νόμος, τις εκτάσεις οι οποίες είναι αναγκαίες.

Δεν βλέπω κάτι άλλο το οποίο θα πρέπει να απαντηθεί σήμερα καθώς θα έχουμε και την ευκαιρία στην επόμενη συνεδρίαση. Απλά να δώσω μια απάντηση επειδή ακούστηκε κάτι για τα προβλήματα με τις ζωοτροφές. Δύο είναι οι περιπτώσεις των κτηνοτρόφων που εξαιρέθηκαν από την ενίσχυση για τις ζωοτροφές, πλέον των νεοεισερχόμενων για τους οποίους όπως ξέρετε βγήκε πρόσκληση και οι οποίοι όλοι θα μπορέσουν να εισπράξουν. Πρώτη περίπτωση είναι αυτοί που δεν είχαν ελάχιστο τζίρο την προηγούμενη χρονιά 2.000 ευρώ, όσοι είχαν από 100 αιγοπρόβατα και πάνω ή από 15 βοοειδή και πάνω και νομίζω είναι απόλυτα αυτονόητο γιατί δεν ενισχύουμε αριθμούς, ενισχύουμε παραγωγή. Πρέπει να καταδείξεις μια παραγωγή, βάλαμε το ελάχιστο, το πολύ ελάχιστο, όριο τζίρου των 2.000 ευρώ σε ένα έτος για να μπορέσει κάποιος να χρηματοδοτηθεί. Και βεβαίως επειδή υπάρχει έγκριση και από την Ευρωπαϊκή Επιτροπή και ένα πλαίσιο πλέον το οποίο είναι δεσμευτικό για όλους μας δεν πρέπει να έχει γίνει παραβίαση των συγκεκριμένων φιλοπεριβαλλοντικών όρων οι οποίοι προβλέπονται στην πολλαπλή συμμόρφωση. Εκεί είχαμε κάποιους αποκλεισμούς αλλά μόνο όταν υπήρχαν ποινές.

Κύριε Πρόεδρε, δεν υπάρχει κάτι άλλο που προκύπτει αυτή τη στιγμή για να απαντήσω. «Κρατώ» λίγο το ζήτημα το οποίο αναφέρθηκε για τα επαγγελματικά δικαιώματα, ένα ζήτημα που έχει απασχολήσει και απασχολεί κι εμάς. Υπάρχει ένα ζήτημα στο οποίο πρέπει να βρεθεί ένας τρόπος να λυθεί. Δεν είναι ώριμη ακόμα η όποια διαβούλευση έχει γίνει, ούτως ώστε να μπορέσει να ανακοινωθεί. Ίσως τις επόμενες ημέρες να έχουμε κάτι ανακοινώσιμο.

Θα ενημερώσω βεβαίως πρώτα τους Εισηγητές των κομμάτων γι’ αυτό, έτσι ώστε να δούμε αν μπορούμε να έχουμε μια συμφωνία, διότι κάποιες ρυθμίσεις ακόμα θα ανακοινωθούν τη Δευτέρα. Θα φροντίσω να είστε ενήμεροι νωρίτερα, πριν την ψήφιση της Τετάρτης στην Ολομέλεια. Είμαστε πραγματικά δεκτικοί σε οποιαδήποτε προσθήκη ή πρόταση που ενδεχομένως έχει διαφύγει της δικής μας επιμέλειας, η οποία υπηρετεί τους σκοπούς τους οποίους προανέφερα.

Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε τον Υπουργό Αγροτικής Ανάπτυξης και Τροφίμων, κ. Γεώργιο Γεωργαντά, με την τοποθέτηση του οποίου ολοκληρώθηκε η 2η συνεδρίαση με την ακρόαση των εξωκοινοβουλευτικών προσώπων επί του σχεδίου νόμου του Υπουργείου Αγροτικής Ανάπτυξης και Τροφίμων «Ενιαίο ρυθμιστικό πλαίσιο για την οργάνωση και λειτουργία του Ελληνικού Γεωργικού Οργανισμού-ΔΗΜΗΤΡΑ, σύσταση και λειτουργία φορέα διαχείρισης Παραδοσιακού Ελαιώνα Άμφισσας και άλλες διατάξεις για την ενίσχυση της αγροτικής ανάπτυξης».

Αγαπητές και αγαπητοί συνάδελφοι, λύεται η συνεδρίαση.

Η επόμενη συνεδρίαση της Επιτροπής θα είναι στις 15.00, με τη συζήτηση επί των άρθρων του νομοσχεδίου. Σας ευχαριστώ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κασσελάκης Ιωάννης, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μακρή-Θεοδώρου Ελένη, Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Βασίλειος, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος – Χρήστος, Γάκης Δημήτριος, Μαμουλάκης Χαράλαμπος (Χάρης), Μιχαηλίδης Ανδρέας, Μπάρκας Κωνσταντίνος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Τελιγιορίδου Ολυμπία, Τζάκρη Θεοδώρα, Χαρίτσης Αλέξανδρος (Αλέξης), Πουλάς Ανδρέας, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος και Λογιάδης Γεώργιος.

Τέλος και περί ώρα 11.20΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΔΙΟΝΥΣΙΟΣ ΣΤΑΜΕΝΙΤΗΣ ΜΑΞΙΜΟΣ ΣΕΝΕΤΑΚΗΣ**